
    Republika Hrvatska
 Općinski sud u Splitu
               Split


                                                                          Poslovni broj: R1 Ob – 1158/2025-29
 
                             U   I M E    R E P U B L I K E    H R V A T S K E
 
                                                   R J E Š E NJ E
 
	Općinski sud u Splitu, po sutkinji Dijana Selak kao sucu pojedincu u pravnoj stvari predlagatelja Hrvatski zavod za socijalni rad, Područni ured S., OIB: ……….., G. .., S., zastupan po ravnateljici T. Š., mag. soc. rada, a ona po D. M., mag. iur., te u pravnoj stvari predloženice ad1 I. M., OIB: ……, prijavljenog prebivališta M. .., S., predloženika ad2 D. M., OIB: ….., prijavljenog prebivališta u G. D. …, G. D. ., I., zastupanog po punomoćnici G. R. odvjetnica u S., mal. predloženika ad3 M. M., OIB: ……., prijavljenog prebivališta M. .., S., zastupanog u postupku po posebnoj skrbnici D. S. dipl.iur. iz Centra za posebno skrbništvo, Podružnica S.,  predloženice ad.4) M. D., OIB: …….., uz sudjelovanje umješača na strani predloženika ad.2),  N. M., OIB: ……, prijavljenog prebivališta G. D. .., G. D., zastupane po punomoćnici G. R. odvjetnica u S., u postupku radi oduzimanja roditeljima prava na stanovanje sa mal.djetetu i povjere mal.djeteta drugoj osobi, nakon održane glavne rasprave uz isključenje javnosti zaključene dana 16.rujna 2026. u nazočnosti punomoćnice predlagatelja, D. M., u nazočnosti predloženice ad.1), predloženika ad.2 sa punomoćnicom, posebne skrbnice mal.djeteta, u nazočnosti predloženice ad.4) M. D., te u nazočnosti umješačice sa punomoćnicom, na ročištu od 02.studenog 2026.g održanog radi donošenja, objave i uručenja rješenja

                                                     r i j e š i o     j e : 

            I. Predloženiku ad 2. D. M., OIB: ……., oduzima se pravo na stanovanje s maloljetnim djetetom M. M., OIB: …….. te se isti lišava prava na svakodnevnu skrb o mal. djetetu M. M.. 

           II. Maloljetno dijete M. M. se smještava i povjerava na svakodnevnu skrb teti N. M. OIB: ……, na adresi G. D. .., G. D., na način da će kod tete N. M. boraviti:
- prvi mjesec od donošenja ovog rješenja: jedan vikend u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S., a preostalo vrijeme u tom mjesecu će mal. dijete boraviti kod dosadašnje udomiteljice M. D.
- drugi mjesec će mal. dijete kod tete N. M. boraviti svako drugi vikend u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S., a preostalo vrijeme u tom mjesecu će mal.dijete boraviti kod dosadašnje udomiteljice M. D.
- treći mjesec će mal.dijete kod tete N. M. provoditi prva tri vikenda u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S., a preostalo vrijeme boraviti kod dosadašnje udomiteljice M. D.
- četvrti mjesec će dijete kod tete N. M. provoditi sve vikende u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S., a preostalo vrijeme boraviti kod dosadašnje udomiteljice M. D.
- peti, šesti i sedmi mjesec će dijete kod tete N. M. provoditi prvi tjedan u mjesecu od subote do iduće subote te nakon toga ostale vikende u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S., a preostalo vrijeme boraviti kod dosadašnje udomiteljice M. D.
- osmi, deveti, deseti, jedanaesti i dvanaesti mjesec će dijete provoditi kod tete N. M. svako drugi tjedan od subote do iduće subote a preostalo vrijeme boraviti kod dosadašnje udomiteljice M. D.

	Kada teta mal.djeteta, N. M. iz opravdanih razloga nije u mogućnosti osobno preuzeti ili vratiti dijete od dosadašnje udomiteljice M. D., navedene radnje može umjesto nje obaviti otac mal.djeteta, D. M..

	III. Odbija se kao neosnovan prijedlog predlagatelja da se mal.dijete M. M. i dalje smjesti i povjeri na svakodnevnu skrb udomiteljici M. D..

	IV. Osobni odnosi u vidu susreta i druženja između oca i mal.djeteta će se održavati za vrijeme boravka mal.djeteta kod tete N. M. i to svaku subotu i svaku nedjelju najduže 5 sati, a tijekom radnog tjedna svakoga radnog dana najduže dva sata, ovisno o radnim obvezama oca.

	V. Osobni odnosi mal.djeteta M. M. sa majkom I. M. održavati će se prema dogovoru tete djeteta, N. M. i majke mal.djeteta, I. M..

	VI. Nalaže se predloženiku ad 2. da obavještava nadležni Hrvatski zavod za socijalni rad o svakoj promjeni adrese stanovanja. 

	VII. Mjera iz točke I izreke ovog rješenja određuje se u trajanju od godinu dana.

	VIII. Žalba protiv ovog rješenja ne odgađa njegovu ovrhu. 

	IX.  Svaka stranka snosi svoj trošak ovog postupka.




                                                    Obrazloženje 

	1. Predlagatelj je …...g ovom sudu podnio prijedlog radi oduzimanja prava na stanovanje predloženici ad.1) kao majci sa mal. djecom R. i M. M. i  predloženiku ad.2 kao ocu u odnosu na mal. M. M., te radi povjeravanja mal. R. ustanovi socijalne skrbi , mal. M. udomiteljici M. D., te radi određivanja osobnih odnosa roditelja sa djetetom, sve iz razloga navedenih u prijedlogu.  

	2. Sud je rješenjem od ………...g mal. djeci imenovao posebnog skrbnika iz Centra za posebno skrbništvo radi njihova zastupanja i zaštite njihovih prava i interesa u ovom postupku. Ovaj sud je po zaprimanju prijedloga predlagatelja, neovisno o prijedlogu predlagatelja u tom prijedlogu za donošenjem privremene mjere, prosudio da ju je potrebno donijeti pa je stoga donio rješenje o privremenoj mjeri po službenoj dužnosti dana … te privremenom mjerom predloženici ad 1. oduzeo pravo na stanovanje s maloljetnim djetetom R. M. te je lišio prava na svakodnevnu skrb o njemu. Dalje, predloženicima ad 1. i ad 2. je istom privremenom mjerom oduzeto pravo na stanovanje s mal.M. M. te su oboje lišeni prava na svakodnevnu skrb o mal. djetetu. Tada mal. R. je privremenom mjerom smješten i povjeren na svakodnevnu skrb Centru za pružanje usluga u zajednici Z.-D.-Dislocirana jedinica smještaja i organiziranog stanovanja-Odjel smještaja, O. Ž. .., Z., a mal. M. udomiteljskoj obitelji M. D.. Istom privremenom mjerom je odlučeno o načinu i vremenu osobnih odnosa majke sa mal.sinom R. te o osobnim odnosima majke i oca sa zajedničkim mal.sinom M. subotom u trajanju od dva sata, na javnoj površini, sukladno voznom redu trajekta S.-V. i to na način da će se susreti jedne subote održavati na V., a druge subote u S.. Odlučeno je da ta privremena mjera traje do pravomoćnog okončanja postupka ili do donošenja drugačije odluke suda te da tijek roka za žalbu niti žalba protiv tog rješenja ne odgađa provedbu ove privremene mjere. 

	3. Po zaprimanju navedene privremene mjere stranke na istu nisu izjavile žalbu. 

	4. Sud je proveo dokaze pregledom rješenja ovog suda …….. od …….g, rješenja …… od ….., rješenje područnog ureda predlagatelja od ……., Izviješće stručnog tima područnog ureda predlagatelja od .. …..g., od …...g. i od ……g. , pregledom Izviješća CPUZ Z. – D. od ….,g, saslušanjem predloženika 1, 2 i 6., te mal. R. M., te umješača N. M., pregledom priloženih nalaza testiranja predloženika ad.2. na opijate, uvidom u predmet ovog suda ……, provođenje kombiniranog psihijatrijsko-psihologijskog vještačenja predloženika ad2 i umješačice N. M. po stalnim sudskim vještacima ovog suda mr. D. D., spec. kliničke psihologije i dr. S. B., spec. psihijatru, te pregledom njihovog pisanog nalaza i mišljenja od …..., pregledom izvješća stručnog tima HZSR PU S. od ……...

	5. Nakon ocjene i analize provedenih dokaza na način kako propisuje čl.8. Zakona o parničnom postupku (NN RH 53/91, 91/92, 112/99, 88/01, 117/03, 88/05, 02/07, 84/08, 96/08,123/08, 57/11, 148/11, 25/13,89/14 70/19, 80/22, 114/22 i 155/23 -dalje ZPP)sud je odlučio kao u izreci ovog rješenja iz slijedećih razloga. 

	6. Mjerodavne za odlučivanje su slijedeće zakonske odredbe. Odredbom čl. 485. st. l. Obiteljskog zakona (NN 103/15, 98/19, 47/20, 49/23, 156/23 -u daljnjem tekstu ObZ) je propisano da se u postupku radi određivanja mjera za zaštitu osobnih prava i dobrobiti djeteta odlučuje o, između ostalog, oduzimanju prava na stanovanje sa djetetom i povjeravanje svakodnevne skrbi o djetetu drugoj osobi, udomiteljskoj obitelji ili ustanovi socijalne skrbi, sukladno čl. 155. do 163. ObZ-a. Navedenom zakonskom odredbom čl.155. st. l. ObZ-a je propisano da će sud u izvanparničnom postupku rješenjem roditelju oduzeti pravo na stanovanje s djetetom te će svakodnevnu skrb o djetetu povjeriti drugoj osobi, udomiteljskoj obitelji ili ustanovi socijalne skrbi: 1. na temelju obiteljske procjene centra za socijalnu skrb da djetetu ostankom u obitelji ili povratkom u obitelj prijeti opasnost za život, zdravlje ili razvoj ili 2. kada se nisu dogodile planirane promjene u obitelji iz prethodno određenih mjera za zaštitu djeteta. Stavkom 2. istog članka ObZ je propisano da se oduzimanjem prava na stanovanje s djetetom roditelj lišava i prava na svakodnevnu skrb o djetetu. 

	7. O podnošenju prijedloga sudu i prilozima je regulirano čl. 156. ObZ-a, o odlučivanju o mjeri odredbom čl. 157. ObZ-a, odredbom čl. 158. ObZ-a o trajanju mjere, odredbom čl. 159. ObZ-a o izmjeni rješenja, odredbom čl. 160. ObZ-a o dužnostima i pravima osoba kojima je povjerena svakodnevna skrb o osobnim pravima djeteta, odredbom čl. 161. ObZ-a o dužnostima Hrvatskog zavoda za socijalni rad. Odredbom čl. 162. ObZ-a su regulirana prava i dužnosti roditelja i djeteta, a čl. 163. ObZ-a regulira izvješće, povratak djeteta u obitelj ili predlaganje druge mjere. 

	8. U postupku je sud utvrdio slijedeće. U braku I. M. i sada pok. M. P. su rođeni sada punoljetni A. M. i sad punoljetni R. M. (kad je ovaj postupak pokrenut, R. je bio maloljetan). Ta obitelj je poznata službi područnog ureda predlagatelja od lipnja 2011. kroz postupak obiteljsko-pravne zaštite zbog ovisnosti o opojnim drogama predloženice 1) i M. P. koji je preminuo …….. g. Zbog narušene obiteljske dinamike i razvojne ugroženosti tada mal. A. M., rješenjem predlagatelja od ……..g je predloženici 1) bila određena žurna mjera izdvajanja i smještaja izvan obitelji tada mal. A. M. koji je bio smješten u D. dom „M.“ S.. Potom je rješenjem ovog suda ………., određeno da se majci I. M. oduzima pravo na stanovanje sa tad mal. A. i on povjeren na svakodnevnu skrb C. za pružanje usluga u zajednici Z.-D.-D. jedinica smještaja i organizacije stanovanja-Odjel smještaja, O. Ž. 14, Z.. Daljnjim rješenjem ovog suda ……. od ……..majci je ponovno izrečena mjera oduzimanja prava na stanovanje s mal. A. i on povjeren na svakodnevnu skrb i smještaj istoj ustanovi. Na rješenje suda ….. od ……..g nije bilo žalbi te je pravomoćno  …...g. A. je …...g postao punoljetan, te se o njemu nije ni odlučivalo u ovom postupku. Sin predloženice ad.2, R. je rođen ……..., a u braku sklopljenom u kolovozu 2020 između predloženice 1 i predloženika 2) je rođen mal. M. M. …….g. Iz podataka predlagatelja proizlazi da je obitelj predloženika 1 i 2 obzirom na poteškoće u funkcioniranju supružnika, bila praćena od strane službe područnog ureda predlagatelja kroz mjere za zaštitu osobnih prava i dobrobiti djeteta te da je uzimajući u obzir narušeno funkcioniranje supružnika, prisutnost ovisnosti o drogama kod oboje supružnika, neadekvatan životni stil oboje supružnika, ulazak u rizična ponašanja koja ne pružaju stabilnost i sigurnost mal. djeci,bilo razvidno da su predmetni roditelji neadekvatnih i nedostatnih roditeljskih kapaciteta za odgovoriti na zahtjeve skrbi o mal. djeci te im je posljedično tome rješenjem HZSR-a PU S. od 26. rujna 2023. g bila izrečena mjera iz nadležnosti HZSR-a i to žurna mjera izdvajanja i smještaja izvan obitelji predloženičina tada mal.sina R. M. te predloženicima 1 i 2. kao roditeljima žurna mjera izdvajanja i smještaja izvan obitelji njihovog mal. djeteta M. M. i to počevši od dana ……. g.

	9. Nakon te žurne mjere je uslijedio sudski postupak te je pregledom priloženog rješenja ovog suda …… od …….g utvrđeno da je sud predloženici ad1. izrekao mjeru oduzimanja joj prava na stanovanje s tada mal. R. te je lišena prava na svakodnevnu skrb o njemu (točka I izreke tog rješenja) Točkom II izreke tog rješenja je sud predloženicima ad 1. i ad.2. izrekao mjeru oduzimanja prava na stanovanje s mal. M. M. te ih lišio prava na svakodnevnu skrb o mal. M.. Točkom izreke tog rješenja je sud odlučio da se mal. R. smještava i povjerava se na svakodnevnu skrb C. za pružanje usluga u zajednici Z.-Dugave-Dislocirana jedinica smještaja i organiziranog stanovanja-Odjel smještaja O. Ž. 14, Z.. Točkom IV da se mal. M. smještava i povjerava na svakodnevnu skrb udomiteljskoj obitelji M. D.. Točkom V izreke tog rješenja su određeni osobni odnosi mal. R. sa majkom, a točkom VI osobni odnosi majke i oca sa mal. M.. Sud je odlučio da se mjera oduzimanja prava na stanovanje sa mal. djecom izriče u trajanju od godinu dana. 

	10. Pregledom tog rješenja, utvrđeno je da se predloženica ad 1. sudu u tom postupku bila izjasnila da se ne protivi prijedlogu predlagatelja jer tad nije u mogućnosti voditi brigu o mal. djeci. I predloženik ad2. se nije protivio prijedlogu predlagatelja u tom postupku. Uvidom u to rješenje razvidna su utvrđenja suda da je kod oboje roditelja narušeno funkcioniranje, prisutna ovisnost o drogama, neadekvatan stil života,prisutna rizična ponašanja majke koja ne pružaju stabilnost i sigurnost mldb. djeci. Dalje, da su oboje roditelja neadekvatnih i nedostatnih roditeljskih kapaciteta za odgovoriti na zahtjeve skrbi o mal. djeci, da se okolnosti u kojima djeca odrastaju negativno održavaju na njihovo zdravlje, život i dobrobit te da je utvrđeno da su se rizici za razvoj mal. djece pokazali značajnim, a razvoj djece u obitelji ugrožen. Sud je utvrdio uvidom u e spis da na rješenje suda …… od …... nije bilo žalbi , te je pravomoćno dana ……..g. 

	11. Pregledom rješenja HZSR-a PU S. od ……...g utvrđeno je da je istim predloženici 1) određena mjera stručne pomoći i potpore u ostvarivanju skrbi o tada mal. A., mal. R., a predloženicima 1) i 2) mjera stručne pomoći i potpore u ostvarivanju skrbi o mal. M. M., u trajanju od 12 mjeseci.  Pregledom Izviješća stručnog tima područnog ureda predlagatelja od …….g sudu je bilo razvidno slijedeće. Obitelj mal. R. poznata je službi HZSR-a od lipnja ….g kroz postupak obiteljsko-pravne zaštite kada je ta služba zaprimila obavijest nadležne policijske postaje o počinjenom obiteljskom nasilju sada pok.M. P. naspram supruge I. M. (ranije P.) u prisustvu mal. djece. Podaci su da je ona nakon što je u kolovozu ….sklopila brak sa ovdje predloženikom 2), u kojem braku su dobili mal. sina M., ista svojim sinovima A. i R. promijenila prezime iz P. u M. budući se udala za predloženika 2). Prema podacima socijalne anamneze ista je rođena …..g.u S., u braku roditelja (koji su preminuli) a ima i sestru. Predloženica ad1. opisala da je njeno odrastanje obilježeno činjenicom da su njeni roditelji bili pripadnici Jehovinih svjedoka što je utjecalo na njihov stil življenja, ona je bila član te zajednice do svoje 18 godine života kada je istu samoinicijativno napustila sa18.g.zbog čega je došlo do prekida odnosa sa roditeljima te je kontakte s istima održavala rijetko, uglavnom telefonski. Podaci su da je predloženica 1) imala problema s ovisnosti od 23.godine života, da je do 26.godine bila ovisna o heroinu a nakon toga „čista“ tri godine kada započinje s uzimanjem Heptanona. U nekoliko navrata odlazila na liječenje u Zagreb gdje je prešla na zamjensku terapiju Suboteksom. U studenom 2013. otišla na liječenje od ovisnosti u komunu S. P. u I. gdje je provela tri i pol godine, a u lipnju 2017.g se vratila u S. te su podaci da se od tada uočava velika promjena i napredak u sveukupnom funkcioniranju. Podaci su da je završila srednju ekonomsku školu,  kroz osnovnu i srednju školu bila odlična učenica, dodatno se prekvalificirala za zanimanje kuhar, da je radila na raznim poslovima, najčešće „na crno“, da je neko vrijeme bila zaposlena kao tajnica, konobarica i prodavačica. Navedeni su podaci o njenom prvom braku sa M. P. i dinamikom odnosa u tom braku i koje su mjere iz nadležnosti HZSR-a  te iz nadležnosti suda bile izricane predloženici 1) u odnosu na njene sada pun.sinove A. i R. M. za koje su u socijalnoj anamnezi dalje navedeni podaci o njihovom funkcioniranju i obiteljskoj dinamici do punoljetnosti.
 
	12. Podaci iz socijalne anamneze za predloženika ad2 rođenog …….g u S., su da je završio srednju prometnu školu u I.,da je njegova majka M. M. rođena ….,zaposlena u vlastitom knjigovodstvenom uredu u I., bila urednog zdravstvenog stanja do smrti D. oca N. (koji je preminuo ….g.) kada joj se zdravstveno stanje počelo pogoršavati (problemi s nogama, kičmom…). Predloženik 2) ima brata T. M. koji s obitelji živi u A.. Ima i sestru N. M. rođenu ...g u I., završila E. fakultet i zaposlena kao direktorica komunalnog redarstva u I., urednog zdr.stanja, nema djece i nije udana. Ima još jednu sestru koja je razvedena i majka dvoje odrasle djece. Podaci su da je predloženik ad.2. svoje djetinjstvo opisao sretnim te da su odnosi u njegovoj obitelji oduvijek bili skladni, ali je nedostajalo komunikacije, no da im ništa materijalno nije nedostajalo jer je otac radio u A. te je naknadno stekao i australsku mirovinu. Do 2. razreda srednje škole aktivno trenirao nogomet , tad prestao zbog početka neurednog života, naveo da je počeo konzumirati marihuanu te da ju je konzumirao do svojih dvadesetih godina kada je prilikom jednog koncerta probao i heroin kojeg je nastavio redovito konzumirati. Naveo da ga je ovisnost povukla i u druge sukobe s zakonom kao npr. šverc zbog kojeg je bio pod stalnim nadzorom policije. Roditelji su  sumnjali na njegovu ovisnost, ali istu priznali kad je imao 23. godine te se uključio na liječenje u komunu C. dvije i pol godine u Italiji, a ostatak u Hrvatskoj u različitim stambenim jedinicama stambene zajednice. Ukupno je bio od 2006.g –2010.g a nakon povratka u Imotski se otežano prilagođavao na povratak u okolinu u kojoj je započeo svoju ovisničku prošlost. Naveo da je radio na građevinskim poslovima te u slobodno vrijeme izlazio s prijateljima, kada je počeo konzumirati veće količine alkohola i kako je naveo, počeo se gubiti u svakodnevnom funkcioniranju. Za odnos sa suprugom-predloženicom 1) naveo da je poznaje od 2006.kada je ona upoznala svog tadašnjeg supruga pok. M. P. , naveo da ga je s njom spojila ovisnost te da se isti nedugo nakon njihovog upoznavanja uključio na liječenje u terapijsku zajednicu. Podaci su da je naveo i da je nakon povratka s liječenja imao više partnerskih veza koje su bile bezuspješne, te se nakon određenog vremena sjetio predloženice ad.1 s kojom je započeo partnersku vezu tijekom …. g 

	13. Prema socijalnoj anamnezi, mal. M. M. rođen je …..g u S.,njegov rani rast i razvoj protječu uredno, u vrijeme izrade soc.anamneze nije uključen u predškolsku ustanovu, urednog je zdravstvenog stanja. Dalje su podaci da je …....g predloženica 1) majka pokrenula postupak obveznog savjetovanja prije razvoda braka te se prilikom razgovora s predloženicima ad.1 i ad2. te iz izviješća voditeljice mjere saznalo o poteškoćama u funkcioniranju njihove obiteljske zajednice te o poteškoćama u funkcioniranju supružnika. S obzirom da su predmetnoj majci višekratno bile izricane mjere iz obiteljskopravne zaštite, po saznanju o novonastalim okolnostima rješenjem službe HZSR-a od …… mjera Intenzivne stručne pomoći i nadzora nad ostvarivanjem skrbi o mal. djeci proširena je i u odnosu na mal. M. M. te i njegovog oca D. M.. Podaci su da se predloženica ad1. nakon razilaženja sa predloženikom ad.2 zajedno sa tad mal. R. i mal. M. preselila u stan svog oca u S., M. 26. Dalje su podaci da je …...g služba HZSR-a zaprimila obavijest o bolničkom liječenju( od strane KBC S.) da se na Klinici za dječje bolesti, Klinika za endokrinologiju KBC -a S. nalazi mal. R. M., da je …... hospitaliziran zbog dijabetičke ketoacidoze,  da je u bolnicu doveden kolima hitne pomoći bez pratnje odrasle osobe. S obzirom da je s njim te noći bio samo djed M., a R. majka bila odsutna te se nije javljala na mobitel, mal. R. je sam pozvao hitnu pomoć budući da djed M. boluje od staračke demencije. Iz dopisa KBC S. razvidno je bilo da se mal.R. često podvrgavao liječničkim pregledima u ambulanti liječničke kirurgije, a zbog različitih tjelesnih ozljeda. Od odjelnog osoblja su dobivene informacije da njegova majka prvih dana od hospitalizacije nije dolazila niti kontaktirala za mal. R.. Iz razgovora medicinskog osoblja KBC-a S. s mal. R. podaci su da se doznalo da on propisanu inzulinsku terapiju nije konzumirao jer mu se nije dalo ili bi na isto zaboravio. U razgovoru nije ostavio dojam kritičnosti i svjesnosti svog zdravstvenog i svakodnevnog funkcioniranja a u odnosu na majku se postavio zaštitnički i negirajući obiteljsku problematiku, negirao konzumaciju alkohola, cigareta i ostalih sredstava ovisnosti. Dalje su podaci da je ……..g stručni tim službe područnog ureda predlagatelja obavio terenski izvid na adresu predloženice 1) i mal. R. i M. a po prethodnoj obavijesti voditeljice mjere da postoje neslužbene informacije da majka izbiva s adrese stanovanja te obitava na nepoznatima adresama. Prilikom terenskog izvida kojeg je stručni tim zavoda obavljao uz asistenciju policijskih službenika I. Policijske postaje a zbog procjene ugroženosti vlastitog života i života mal. djeteta, podaci su da je bio zatečen djed M. Š. koji boluje od staračke demencije i da je naveo da njegova kćer I. M. danima već ne obitava na njihovoj adresi te da je unuk R. M. u bolnici. Podaci su da s djedom nije bilo moguće voditi strukturiran razgovor budući boluje od demencije a kako majka nije bila zatečena na adresi stanovanja stručni tim ju je kontaktirao i ona telefonom navela da je u S. te da odmah dolazi, no kako se nije s odmicanjem vremena pojavljivala stručni tim je zajedno s policijskim službenicima odlučio završiti s terenskim izvidom međutim prilikom odlaska zatekli su predloženicu ad.1 s mal.M. . S majkom djece je potom obavljen savjetodavni razgovor po socijalnom radniku i psihologu te su joj navedene činjenice zbog kojih je stručni tim zavoda procijenio da postoje rizični čimbenici koji negativno utječu na pravilan rast i razvoj njezine mal. djece te kako izriču žurnu mjeru izdvajanja i smještaja mal. djece izvan obitelji. Stoga je ……... ovdje predloženicima 1 i 2. kao roditeljima izrečena žurna mjera izdvajanja i smještaja mal. djece izvan obitelji. Potom su podaci da je ….. u službu područnog ureda predlagatelja pristupile baka mal. M. po ocu, M. M. i teta mal. M. po ocu, N. M. te je s njima obavljen savjetodavni razgovor po socijalnom radniku i psihologu radi razmatranja mogućnosti smještaja mal. M. M. u njihovu obitelj. Podaci su da se one nisu obratile službi zavoda odmah nakon postupka žurnog izdvajanja već nakon nekoliko tjedana, a na inicijativu predloženika ad.2. te su podaci da je baka M. navela da je njeno zdravstveno stanje narušeno te da nije u mogućnosti skrbiti o mal. unuku te i da je navela da je D. vršio veliki pritisak na istu navodeći joj da mu treba pomoći skrbiti o mal. M.. Podaci su da je teta N. tom prilikom navela da su ona i njena majka veoma umorne i iscrpljene zbog D. dugogodišnje ovisnosti o sredstvima ovisnosti te da sumnjaju da je on i dalje konzument istih. Podaci su da su obje tada bile navele da su bile mišljenja da je predloženica 1) uredna i funkcionalna osoba te da je glavni problem D. nesposobnost za preuzimanje brige o obitelji, međutim da su tek naknadno stekle uvid da je i I. funkcioniranje veoma upitno. Podaci su da su navele i da su tek naknadno razumjele da je I. veoma manipulativna te sklona davanju neistinitih i nepotpunih informacija. Podaci su da je teta N. navela da je razmišljala o mogućnosti smještaja mal. M. u svoju obitelj, međutim izrazila veliku bojazan od budućih I. i D. ponašanja te utjecaja na istu. Podaci su da je N. komunikacija s bratom D. u to vrijeme minimalna, a s I. u to zadnje vrijeme nije imala komunikaciju. Podaci su da je baka M. navela da D. ima tendenciju manipulirati s istom te da je njihova obitelj prošla ,,teror'' s njim i njegovim ovisničkim ponašanjem. Podaci su da su obje navele da je D. primarno usmjeren na I., a ne na mal. dijete te da i baka i teta drže mišljenje da je jedino rješenje za D. i I. uključivanje u terapijsku zajednicu te kontinuirani psihijatrijski tretman. 

	14. Sudu su dalje razvidni podaci da je slijedom višekratnih izvještaja CZPUZ Z. –D., sastanaka sa stručnom službom te ustanove, izvještaja voditeljice mjere, višekratnih razgovora sa predmetnim roditeljima te višekratnih razgovora s udomiteljicom mal. M., M. D., bila razvidna negativna progresija u ponašanjima članova obitelji M. izuzev mal. M., jer se tad mal. R. poprilično teško prilagođavao na ustanovu te nije prihvaćao činjenicu da je s razlogom smješten i primljen u tretman. Podaci su da mu navedeno nije olakšavala ni majka za koju da je patološki vezan te koja mu je kontinuirano davala lažne nade da je sve to samo privremeno. S obzirom na narušeno R. zdravstveno stanje, dijagnozu dijabetesa, da on i dalje nije samostalan u mjerenju šećera te davanju inzulina to se trebalo provoditi pod paskom odgajatelja i evidentirati u dnevnik budući R. nije dostatno zreo i odgovoran za preuzimanje samostalne skrbi o sebi. Podaci su da je njegova adaptacija na školu iznenađujuće dobro prošla te se mal. R. dobro uklopio te je poštivao autoritet nastavnika i kućni red škole. Podaci su da je njegov školski uspjeh bio vrlo dobar te da nije imao zabilješki niti izostanaka, da se u odgojnu skupinu adekvatno adaptirao,da se iz tadašnjeg razgovora s R. matičnom odgajateljicom doznalo da je on urednog funkcioniranja u ustanovi, međutim da se patološki odnos s majkom negativno reflektira na njegovo funkcioniranje u ustanovi, da je on iznimno zaštitnički nastrojen prema majci te nekritičan u potpunosti u odnosu na majku i njezina postupanja. Podaci su da mu je majka učestalo davala lažna obećanja da će on dolaziti vikendima u S. ili da će ona dolaziti u posjet u Z., da majka često nije ispunjavala svoja obećanja zbog čega je R. nakon toga bio uznemiren, impulzivan te otežanog funkcioniranja te su podaci da je jednom u razgovoru s odgajateljima ispričao situaciju u kojoj su on i majka zajedno konzumirali marihuanu, u čemu nije vidio ništa loše. Podaci su da su odgajatelji odnos mal. R. s majkom interpretirali prijateljskim, a ne roditeljskim. Od vremena smještaja mal. R. u ustanovu pa sve do izrade mišljenja stručnog tima zavoda od …….. podaci su bili da je imao znatnih oscilacije u ponašanju, da je tijekom boravka kod majke u Splitu (za vrijeme školskih praznika, blagdana te dozvoljenih vikenda) iskazivao rizična i neprimjerena ponašanja u vidu konzumacije sredstava ovisnosti i kriminalnih radnji te je stručni tim zavoda bio prinuđen nekoliko njegovih boravka kod majke prijevremeno prekinuti zbog saznanja o neprimjerenim ponašanja majke i mal. djece. Tako su tijekom ljeta ….g došli do saznanja da je majčin partner M. U. provalio u stan dok je u njemu boravio tada mal. A. koji mu nije htio otvoriti vrata te da je M. U. razbijao po kući. Dalje su podaci da je majčino ponašanje i raspoloženje u to vrijeme veoma promjenjivo te da se povremeno ponaša uredno, a povremeno hiperpobuđeno i u potpunosti neprimjereno. Također, doznalo se da je tada mal. Argentino kupio veću količinu marihuane da bi istu preprodavao te da je za iste potrebe kupio vagu pa su on i brat R. zajednički vagali ,, robu ''. Podaci su dalje da se saznalo i da su obojica redovito u kućanstvo dovodili osobe društveno neprihvatljivog ponašanja kao što su i sami te da je voditeljica navela da sumnja da se tad mal. A. i tijekom boravka u Z. bavi kriminalnim djelima. Podaci su dalje da su obojica u noćnom izlasku konzumirali alkoholna sredstva u pretjeranim količinama, a poglavito tad mal. A. koji je bio veoma loše, a što je navelo majku da zatraži pomoć voditeljice mjere. Slijedom navedenog je stručni tim područnog ureda predlagatelja prekinuo boravak tada mal. A. kod majke te je stagnirao dolazak mal. R. na drugi dio ljetnih/školskih praznika kod majke. Prema izviješću stručnog tima zavoda od ……...g postojala je osnovana sumnja da je za vrijeme božićnih praznika mal. R. zajedno s majkom i njezinim prijateljem konzumirao sredstva ovisnosti (marihuana). Dalje, podaci su da iz razgovora sa predloženicima 1) i 2) od 30. siječnja …...g stručni tim kod majke uočio neprimjereno stanje u vidu nervoze, učestalog dizanja i odlazaka iz prostorije, tvrdnji da je kontinuirano žedna, skidanja odjeće do potkošulje kada se nazirao i grudnjak, psihomotorne uznemirenosti, otežane koncentracije, razdražljivosti, crvenila u očima te ubrzanog i euforičnog govora. Podaci su dalje da je tijekom tog razgovora s predloženicima ad.1 i ad.2 prostorija bila preplavljena neugodnim mirisom alkohola i neodržavane osobne higijene te da je prilikom I. napuštanja prostorije u dva navrata, D. naveo da je vidljivo da je ona pod utjecajem ,, speeda '', s obrazloženjem istog da on to dobro prepoznaje jer je i sam isto konzumirao. Podaci su da je za cijelo vrijeme tog razgovora D. bio suspektnog pogleda koji je konstantno bio usmjeren prema I., te da je bio veoma kritički nastrojen prema I.. U razgovoru sa stručnim timom naveo da je bio na kavi s mal. R. tijekom R. boravka kod majke za vrijeme Božićnih praznika ….g te da je dok su sjedili u kafiću pored njih prošao N. N., a za kojeg je mal. R. naveo da je majčin prijatelj a D. se zbog toga uznemirio jer navedenog poznaje kao osobu problematičnog i kriminogenog ponašanja pa je upitao mal. R. što I. radi s N.. Podaci su da je D. naveo da mu je mal. R. odgovorio da pretpostavlja da se zajedno drogiraju i rade ,,ono'' (misleći na intimne odnose). S druge strane, podaci su da su I. veoma uznemirile i revoltirale D. konstatacije te da je navela da ništa od navedenog nije istinito te je odmah uzela mobitel kako bi nazvala tad mal. R. i ispitala ga o navedenim tvrdnjama. Podaci su da je nju stručni tim upozorio na takva ponašanja, no majka se nije uspjela suzdržati od tog činjenja. Kako je stručni tim imao saznanja da je predloženik ad.2 višekratno navodio udomiteljici M. D. i voditeljici mjere da će njegova sestra N. M. preuzeti svakodnevnu skrb o mal. M. te da je to riješeno, to su podaci iz Izviješća stručnog tima bili da je predloženik ad2. upozoren da je isto davanje netočnih informacija, te da je to  neprimjereno a kako su imali saznanja da predloženik ad.2. kontinuirano na susrete s mal. M. dovodi svoju majku i sestru bez prethodnog dogovora i odobrenja stručnog tima zavoda, na isto je upozoren te mu je opetovano objašnjeno da je sud donio rješenje kojim su određeni osobni odnosi mal. M. isključivo s roditeljima te da ostali članovi obitelji iznimno mogu participirati povremeno uz suglasnost stručnog tima Zavoda. Podaci su da predloženica ad1. potvrdila utvrđenja stručnog tima te da je navela da je predloženik ad2. stalno navodio da će mal. M. ,,ići u I., da je navela a nezadovoljstvo dolaženjem D. majke i sestre na njihove susrete i druženja s mal. djetetom, a zbog činjenice da se dijete fokusira na baku i tetku te se ona gubi iz fokusa. Za vrijeme boravka mal. R. u S. su se odvila dva susreta s mal. M., a od kojih su majka i mal. R. jedan konzumirali. Na upit stručnog tima zbog čega nisu prisustvovali drugom susretu, naročito znajući koliko je puta malR. iskazivao želju da se odrede susreti s polubratom, podaci su da majka djece nije dala odgovor, da je počela zamuckivati pri čemu je tražila da izađe iz prostorije te se počela skidati i navoditi da je žedna. Po povratku u prostoriju, podaci su da se predloženici ad.1 ponovno postavilo isto pitanje, na koje je šutjela te pokušavala izbjeći odgovor te nakon određenog vremena navela da nisu bili na susretu s mal. M. budući su imali drugih obveza te da je isto mal. R. javio udomiteljici, ali nakon što je susret na V. već počeo. Podaci su da je majka upozorena da je dužna komunicirati s udomiteljicom, a ne mal. dijete, a majka na to navela da je ona bila pored mal. R. kada je uputio poziv udomiteljici. Podaci su da je za cijelo vrijeme te I. interakcije sa stručnim timom, D. pokretima tijela i neverbalnom gestikulacijom ukazivao da je I. za vrijeme razgovora drogirana te da daje netočne informacije. Dalje su podaci da je naposljetku I. odgovorila i navela da joj je lakše ne participirati na susretima s mal. M. budući je nakon svakog susreta toliko rastresena i uznemirena po par dana zbog ponašanja D. spram nje. Navela je da D. tijekom susreta i druženja s mal. djetetom nije na istog fokusiran već na nju, a na način da joj upućuje neprimjerene komentare npr. da ista miriše na U. parfem . Dalje su podaci da su se predloženici ad1. i ad.2. tijekom tog razgovora svađali u vezi izvanbračnih partnera predloženice ad.1. a kada je predloženik ad.2 otvorio mobitel i pokazivao slike na kojima je razvidna I. i njezini navodni partneri pa je stručnom timu zavoda bilo razvidno da je D. fiksiran na I. i njezin intimni život, a na što je upozoren. Podaci su da je on naveo da se u svim situacijama o kojima ima video dokaze, slučajno zatekao na istom mjestu gdje je bila I. i da je isto dokumentirao radi zaštite prava i interesa njihovog zajedničkog mal. djeteta i I. djece. S druge strane podaci su da je Ivana verbalizirala veliku uznemirenost zbog kontinuiranog uhođenja od strane D. te je navela kako će biti prinuđena prijaviti ga na MUP budući je za nju takva situacija neizdrživa. Podaci su da su predloženici ad1. i ad.2 bili počeli razgovor i o I. izvanbračnim partnerima za vrijeme njihove emocionalne veze te nakon iste,da je D. naveo kako su svi I. izvanbračni partneri osobe kriminogenog i ovisničkog ponašanja pri čemu je naveo R. R. koji je sin prijateljice predloženice ad1. a koji da je počinitelj višekratnih kaznenih djela zbog kojih je bio na izdržavanju kazne zatvora. Naveo i M. U. s kojim je započela partnersku vezu u srpnju ….. Bez obzira na saznanja koja je D. imao, a da su I. partneri osobe suspektnog, kriminogenog ponašanja, stručni tim u Izviješću sudu od …..g istakao da predloženik ad.2. nije ništa poduzeo da bi zaštitio svoje mal. dijete već je prihvatio djetetov boravak s takvim strukturama ličnosti, a na što mu je stručni tim zavoda uputio prigovor. Podaci su i da je naveo da je uočio djetetova neprimjerena ponašanja nakon boravka s majkom i njezinim partnerom R., a u vidu seksualiziranih gesti mal. M., naime, predloženik ad.2 da je uočio da mal. M. simulira spolni odnos na krevetu i kauču. 

	15. Sud je dalje imao u vidu podatke da stručni tim područnog ureda predlagatelja iz višekratnih razgovora s udomiteljicom mal. M., M. D. saznao da je došlo do značajnog napretka djeteta u odnosu na vremenski period od izdvajanja iz obitelji i smještaja u udomiteljsku obitelj,da se on adekvatno adaptirao na udomiteljsku obitelj te je s istima stvorio blizak i prisan odnos, da je otac D. prilikom susreta i druženja s mal. djetetom, učestalo uznemiravao s informacijama kako će njegova sestra uskoro preuzeti svakodnevnu skrb o mal. M.. Također se saznalo da se oboje roditelja u odnosu na dijete ponašaju kao prema djetetu niže kronološke dobi od realne dobi djeteta (učestalo ga nosili na rukama kao bebu, obraćali mu se ,,bebo'' te mu i dalje donosili hranu i igračke namijenjenu djeci niže kronološke dobi. Podaci su da je otac na susretima i druženjima s mal. djetetom aktivniji i redovitiji nego majka koja je učestalo kasnila na susrete ili ih pak uopće nije realizirala. Podaci su da se mal. M. veseli susretima s roditeljima, no da se i bez problema od istih odvaja te njihove susrete percipira kao izlet, igru i zabavu. Dalje su podaci da ………. služba Zavoda za socijalni rad zaprimila pismo namjere tete N. M. ( sestre predloženika ad.2) u kojem je izrazila želju za preuzimanjem svakodnevne skrbi o njezinom nećaku mal. M. M. te je 13. veljače 2025. g pristupila u službu zavoda i navela da bi željela da mal. M. dođe stanovati kod nje, da je dugo razmišljala što bi bilo u njegovom najboljem interesu, navela da je svjesna da niti I. niti D. ne posjeduju dostatne roditeljske kapacitete za preuzimanjem svakodnevne brige o mal. djetetu. S obzirom da je s tetom N. u rujnu …..g obavljen razgovor na istu temu, a kada je izjavila da nije spremna i u mogućnosti preuzeti svakodnevnu skrb o mal. M., a budući je bila u strahu od neprimjerenih ponašanja brata D. i nevjeste I., podaci su da je upitana te nove prigode do kakvih promijenjenih okolnosti došlo u proteklu godinu i pol dana te su podaci da je navela da je njen brat D. primjerenijeg ponašanja te da nju muči činjenica da bi se moglo dogoditi zamjeranje od strane mal. M. kada odraste te shvati da je imao tetu koja je mogla preuzeti brigu o njemu, a isto nije realizirala. Podaci su da je teta N. naglasila i zahvalila stručnom timu zavoda zbog pronalaska veoma adekvatnih udomitelja za nećaka, navela da su udomitelji izvanredni ljudi te da nije sigurna da bi ona mal. djetetu mogla pružiti isti tretman i brigu kakvu trenutačno ima. Mal. dijete ima veliku pažnju udomitelja i odgaja se na kvalitetan način. S obzirom da je teta donijela odluku da želi preuzeti svakodnevnu skrb o mal. M., podaci su da je upitana jeli svjesna rizika koje ta odluka nosi, a osvrćući se na problematična ponašanja roditelja, podaci su da je teta tada navela da su rizici koje stručni tim izlaže točni te da bi željela da se osobni odnosi mal. djeteta s roditeljima odvijaju na isti način kao i tada dok boravi u udomiteljskoj obitelji. Podaci su da je stručni tim zavoda za socijalni rad teti N. postavio upit jeli smatra da će njen brat D. i nevjesta I. uvažavati njezin autoritet te kako ukoliko dođe do neuvažavanja, isto može prouzročiti višestruke probleme, a što će se znatno negativno odraziti na život mal. M. te su podaci da se teta u tom razgovoru bila složila s mišljenjem stručnog tima te su podaci da je verbalizirala strah i nesigurnost oko svoje odluke sagledavajući moguće rizike na strani roditelja, a u konačnici nepovoljne po mal. M.. 

	16. Dalje su podaci da je neposredno nakon tog razgovora s tetom N., predloženik ad2. višekratno uputio pozive službi zavoda da bi ponovo istaknuo neprimjerena ponašanja majke djeteta i na njezine izvanbračne afere, te je istu opisao kao prevrtljivu i manipulativnu te naveo da se prema njemu na trajektu za V. ponašala kao da se ništa nije zbilo, naveo i da je ona na susrete s mal. djetetom učestalo dolazila neuredno, a pritom misleći na neprimjereni fizički izgled uzrokovan konzumacijom sredstava ovisnosti. Dalje su podaci da je isti izrazio ljutnju u odnosu na odnos mal. M. s udomiteljima opisujući njihov odnos znatno prisnim što mu se ne sviđa jer ne želi da njegovo dijete oslovljava udomitelje sa mama i tata . Podaci su da je povišenim tonom od stručnog tima zavoda zahtijevao da se navedeno odmah riješi te da udomitelji djetetu objasne kako oni nisu nikakvi roditelji već su barba i teta . Podaci su da je predloženik 2) na susretima i druženjima s mal. sinom M. redovitiji nego majka te da se mal. M. veseli susretima s roditeljima ali i da se bez poteškoća od istih odvaja te njihove susrete percipira kao izlet, igru i zabavu. Sud je utvrdio da je stručni tim HZSR-a PU S. procijenio prilikom podnošenja prijedloga sudu od ….. da kod predmetnih roditelja postoje rizici koji bi se negativno odrazili na život, zdravlje i dobrobit mal.M. a u vidu ovisnosti o drogama i psihoaktivnim tvarima, nerazumijevanja razvojnih i emocionalnih potreba djece, neprihvaćanja odgovornosti za roditeljstvo, razvojne ishode i ponašanje djeteta, emocionalnih poteškoća i poteškoća u funkcioniranju roditelja kao posljedica visoke izloženosti obiteljskom i/ili roditeljskom stresu i kriznim situacijama, neodgovarajućeg stila života roditelja koji ne pruža stabilnost i sigurnost djetetu, neprihvatljivog i rizičnog ponašanja roditelja, nepovoljne povijesti roditelja (izloženost nasilju i drugim oblicima traumatizacije), povijesti kontakata sa socijalnom službom zbog narušenih obiteljskih odnosa, slijedom čega je predloženo sudu ponovno izricanje iste mjere oduzimanja im prava na stanovanje sa mal. M. te predloženici ad.1 i sa tada mal.R.. Imajući u vidu sve naprijed navedene utvrđene okolnosti i podatke,sud je donio uvodno navedeno rješenje o privremenoj mjeri, na koje, ponavlja se , žalbe nisu izjavljene. 

	17. Nakon donošenja privremene mjere, sud je utvrdio iz očitovanja predloženika 1) i 2.) na ročištu od …... da se protive prijedlogu predlagatelja, predloženica 1) navela želi da joj se oba mal. sina M. i R. (tada maloljetan) vrate u obitelj, predloženik ad2) želi da mu se mal. sin M. vrati u obitelj. Isti je i podneskom od …...g. isto tražio ukazujući na svoju suradnju sa nadležnim Zavodom, na testiranje na opijate i da su svi nalazi uredni te da ako sud smatra da se mal. M. ne može dodijeliti njemu, da se onda povjeri njegovoj sestri N.. 

	18. Tijekom postupka predlagatelj je sudu dostavio Izvješće stručnog tima od …….g. Sud ga je pregledao i sudu je bilo razvidno da je mal. M. i dalje kontinuirano urednog funkcioniranja i zdravlja, da redovito ostvaruje osobne odnose s ocem, dok ih majka učestalo preskače. Otac se višekratno obraćao službi zavoda  i  verbalizirao frustraciju budući sin udomitelje oslovljava s mama i tata te su s istim obavljeni višekratni savjetodavni razgovori. Zbog znatno narušenog odnosa medu roditeljima donesen je zaključak da bi bilo najbolje da roditelji odvojeno ostvaruju osobne odnose s mal. djetetom. U odnosu na narušeni odnos roditelja podaci su iz ovog izviješća od …….g da je stručni tim zavoda sa roditeljima proveo savjetodavni razgovor na kojem su oboje bili iznimno neprimjereni a kako su utvrdili da otac D. svakodnevno aktivno prati kretanje majke I., upozoren je od strane stručnog tima zavoda na neprimjerenost toga i da im komunikacija mora biti kratka i jasna i usmjerena na dijete. Stručnom timu zavoda je bilo razvidno da je majka bila lošeg psihofizičkog stanja te su stekli dojam da je tom sastanku pristupila pod utjecajem ilegalnih sredstava ovisnosti jer je za vrijeme razgovora bila psihomotorno uznemirena, skinula se u potkošulju bez obzira što temperatura zraka nije bila visoka, višekratno napuštala prostoriju s izlikom da je žedna i suše joj se usta, u razgovoru bila veoma euforična te nije držala fizičku distancu sa stručnim timom zavoda a dok nije bila u uredu zavoda, podaci su da je otac djeteta naveo da smatra da je ona pod utjecajem speeda. 

	19. Na ročištu od …...g. sud je saslušao predmetne roditelje. Utvrđeno je iz iskaza predloženice 1) da živi na adresi prebivališta M. .., S.,da smatra da joj je oduzeto pravo na stanovanje sa mal.M. i tada mal. R. zato što je ona bila jako loše u smislu da je doživjela emocionalni krah, opisala je da nije bila dobra ni za sebe, a kamoli za svoju djecu a emocionalni krah da je doživjela zato što je htjela da njen brak sa predloženikom2) opstane. U odnosu na izvješće stručnog tima zavoda od ….g, iskazala je sudu tada da se ne slaže se s time da mal. M. i dalje ostane kod udomiteljice a i za tad mal. R. želi da se vrati kući. Opisala da živi sama u stanu vlasništva sestre, da u vlasništvu nema nekretnina, da je tada bila nezaposlena manje od dva tjedna do kada je radila za tvrtku Z. … j.d.o.o., radila na poslovima taksiranja od listopada 2024., imala ugovor o radu na određeno vrijeme pa je prestala raditi kad je istekao pa iskazala dalje da planira uskoro početi raditi u uredu Udruge branitelja kao tajnica-referent te najavila da će idući tjedan sklopiti pisani ugovor i početi raditi na neodređeno vrijeme. Sud ističe da u daljnjem tijeku postupka nije dostavila ugovor niti isticala da se zaposlila na tom radnom mjestu. Utvrđeno je iz njena iskaza da tvrdi da ne konzumira sredstva ovisnosti ima tome pola godine ili godinu dana u vezi čega sud ističe da je neuvjerljiv odgovor jer je velika vremenska razlika između pola godine dana i pune godine dana i trebala bi točno znati koliko dugo ne konzumira kako tvrdi. Tvrdila je iskazom da je konzumirala speed i marihuanu, da je speed konzumirala jednom u par mjeseci a da je marihuanu konzumirala jednom godišnje. Sud načinom na koji je iskazivala o tome nije uvjerila u istinitost iskaza o učestalosti konzumiranja navedenih opojnih sredstava. Potvrdila je da ju je Zavod slao na testiranje na droge, te iskazala da joj je jedan nalaz bio neuredan, dakle bio je pozitivan a na upit kada, navela da je to bilo možda prije negdje godinu i pol dana. Prema iskazu, ne uzima neku terapiju koju bi joj ordinirao neki liječnik i prema iskazu dobrog je zdravlja. U odnosu na navode u izvješću stručnog tima o njenom zamijećenom ponašanju na savjetodavnom razgovoru, tvrdi da nije tada uzela speed već da je u menopauzi pa da ima navale vrućine. Na okolnost zbog čega preskače termine za susrete i druženja sa sinom M., to obrazlaže time da je radila i kad ne bi mogla dobiti slobodan dan na dan predviđen za susrete i druženja sa sinom M. tada ne bi ni otišla na viđanje s njim.U odnosu na svoje opisano loše stanje iz prethodnog perioda, opisala da je radila dosta na sebi, da to znači da je išla preko interneta na lifecouchinge i zato što zna kakva je bila prije, pa ukazala i da joj odgoj djece nije nepoznat. U vezi toga što je navela da je u menopauzi i da je zato imala valove vrućine iskazala da je zbog toga bila u ginekologa te navela da može donijeti nalaze. Podnijela ih nije. Opisala dalje da je njen krizni period počeo možda ….. kad je mal. M. imao godinu dana, a završio početkom 2025.g. Dalje iskazala o tome da ona sada nema partnera. Iskazala da se naspram nje aktualno vodi samo prekršajni postupak radi prekršaja u prometu, a do sada nije kazneno ni prekršajno osuđivana. U vezi predloženika 2) iskazala da s njim nije u partnerskoj vezi od rujna 2023.te da je pokrenula razvod. Mal. sin M. je oduzet u listopadu 2023. i ona da želi da živi s njom a u odnosu na prijedlog oca mal. M. da on želi da M. živi s njim ili da pak bude povjeren u ovom postupku njegovoj sestri N. na svakodnevnu skrb i smještaj, iskazala da se ne slaže da se dijete povjeri njemu a ako im kao roditeljima bude izrečena mjera oduzimanja prava na stanovanje sa mal. M., onda je suglasna da dijete bude povjereno ili udomiteljici M. ili teti  N.. 

	20. Iz iskaza predloženika 2) proizišlo je da živi sam na adresi Š. .., S. u podstanarskom stanu par mjeseci, a prijavljenog prebivališta G. D. .., G. D., I., SSS vozač, zaposlen kao izolater, najavio da će dok je situacija sa mal. M. zbog kojeg ide na susrete i druženja na V., živjeti u S. kao podstanar, a ako mu se mal. M. vrati u obitelj, onda bi išao živjeti u G. D., a ako M. bude povjeren predloženikovoj sestri N. koja također živi u G. D. i u toj varijanti bi se vratio u G. D.. Do sada nije prekršajno i kazneno osuđivan i naspram njega se ne vodi kazneni ili prekršajni postupak. Radno vrijeme mu je od 7-16h a nedugo prije iskaza otvorio pa radi u S. za svoju firmu H. S., radi vikendom, koji put i nedjeljom. Za brak sa predloženicom smatra da nije funkcionirao, on radio na terenima pa drži da praktički njemu nije ni oduzet nego majci, jer je od rujna …. kad je prestala faktična bračna zajednica pa do oduzimanja mal. M. iz obitelji, mal. M. stanovao sa majkom, a on kao otac ga viđao najviše vikendima. U odnosu na izviješće stručnog tima od ……... naveo da smatra da je on dobar otac i da bi mogao preuzeti brigu i skrb o mal. djetetu i da je pokazao kroz proteklo vrijeme svojim testiranjem na sve droge, da droge više ne konzumira te je dostavio uz podnesak od …... niz urednih nalaza . Sud ih je pregledao, dva su kemijsko-toksikološka analiza uzorka kose ne prisutnost droga, od …..g i od ……. Za oba je nalaz da nije dokazana prisutnost droga ni psihotropnih lijekova. Priložio je 53 uredna nalaza urin testa na psihoaktivne tvari. Ta testiranja su bila svako cca tjedan dana u periodu od …….. do …….g, te dva nalaza kemijsko toksikološke analize uzoraka kose na prisutnost droga, od …….g i ……..g, oba uredna. Prema iskazu predloženika 2) , zadnji put je konzumirao droge 2,5 godine prije ročišta isakaza i to speed, za koji je iskazao da ga je konzumirao vikendom i da osim speeda nije konzumirao više ništa. Smatra da je uredno surađivao sa Obiteljskim centrom i voditeljicom nadzora B. K.. Ne konzumira alkohol više, potvrdio da je da ga je ranije konzumirao prigodno i to pivo. Tvrdi da se nikad nije doveo u pijano, alkoholizirano stanje. Speed je počeo uzimati ima 3,5 godine ranije od iskaza. Heroin je uzimao davno, 2011.g je u vezi toga izašao iz komune. Nije nikad išao kod nekog psihijatra, misli da mu nije potreban. Nema zdravstvenih problema i ne uzima nikakvu terapiju. Od djece ima samo mal. M. i kad bi mu se vratio, dječak bi bio u vrtiću dok je on na poslu. Iskazao je da nema neku partnericu aktualno. Misli da je mal. M. oduzet majci zbog perioda odnosno stanja u kojem se ona nalazila, kako je iskazao, sa "brutalnim likovima" koji imaju dosje i koji konzumiraju sredstva ovisnosti. Iskazao je da nije s njom u kontaktu od vremena oduzimanja mal. M., odnosno da je bio ali više nije s obrazloženjem da jednostavno više ne ide, a i da su uvijek neki likovi oko nje, a na upit kako on to zna, iskazao je da je on to vidio no da ima već 5-6 mjeseci da to više ne zna, pa iskazao da ju je blokirao na mobitelu, a ranije od toga da je vidio što je trebao vidjeti. Iskazao je i da mu je draže da je dijete u udomiteljskoj obitelji nego s tim nekim takvim likovima te i da se njega treba pitati s kime će dijete boraviti jer je on djetetov otac. Obzirom da je navodio da nema informacije o privatnom životu predloženice, što uključuje i njene partnere, na okolnost kako on objašnjava to što Zavod svaki mjesec, u prosjeku dva puta mjesečno zaprimi njegove telefonski poziv u kojem ih obavještava da je vidio predloženicu 1) na pojedinim mjestima, da opet ima drugog partnera, iskazao je da je bio na susretu sa mal. M. na V., tada bila na V. i predloženica 1) pa opisao da ju je na brodu vidio s nekim "likom" na kojem se vidi da je konzument opojnih sredstava te je potom nazvao Zavod i psihologicu A. K. i rekao joj da on neće da takvi likovi dolaze blizu djeteta. No potvrdio je da ta osoba tada na V. nije došao sa majkom djeteta na susret i druženja majke sa mal. M., no iskazao je da je na jedan raniji susret majke sa djetetom na V., bio došao ranije spomenuti M. U., prije godinu ili godinu i pol dana. Smatra da je u stanju odvojiti bivši partnerski odnos sa predloženicom 1) od obveze i uloge kao roditelja zajedničkog mal. djeteta. Na okolnost zašto misli da bi povjeravanje mal. M. teti N. predstavljalo pozitivnu promjenu u njegovom životu, a uzimajući u obzir da mal. M. trenutno živi u cjelovitoj udomiteljskoj obitelji gdje ima zadovoljene sve potrebe, pokazuje napretke u razvoju i ponašanju, predmetni otac to misli jer smatra da je njegova obitelj adekvatna pa ukazao da je kod njegove majke već bio udomljen jedan dječak prije 20 godina (od predloženikova krsnog kuma sin), jer su mu rano umrli roditelji pa su ga predloženikovi roditelji odgojili. Ne misli da sin nema sve zadovoljeno u udomiteljskoj obitelji, već da je razlika to što bi kod tete N. bio u svojoj obitelji. Osim što je to biološki predloženikova obitelj, upitan koji su to još razlozi zbog kojih bi mal. M. trebao biti povjeren teti N., iz iskaza oca djeteta proizlazi da smatra da bi sin imao manje rana u životu, a to znači da se ne bi osjećao puno izdvojen iz vlastite obitelji. Drži da ne bi bio interes sina da se vrati majci, zbog kako je opisao, njena učestalog druženja sa sumnjivim likovima, što obrazlaže time da kad bi mu ona rekla da nije više sa određenom osobom, on bi je opet nakon toga susreo da jest. Spominjući M. U. za istog je iskazao da je gušio svoje vlastito dijete, za to je osuđen te da je M. U. jedan period živio sa njegovim mal. sinom M. i da on to zna zato što je zatekao u stanu na P. predloženicu 1 i navedenog M. U., mal. M., mal. R. i A., te iskazao da je tada I. bila u donjim gaćicama. Ne zna jeli ona uzima kakva opojna sredstva, obrazlažući to time da nije s njom u kontaktu u zadnje vrijeme, no iskazao da je uzimala speed dok su živjeli zajedno, ne zna svako koliko je ona uzimala speed, jer je on radio, bio na terenu. Na okolnost zbog čega su predloženikova majka i sestra promijenile mišljenje pa sada žele preuzeti brigu o mal. M., predloženik 2) je obrazložio time da su one u početku mislile da će se majka djeteta ipak trgnuti, ali to se nije dogodilo, a u međuvremenu da su vidjele da se on trgnuo i da mu je puno stalo do djeteta. U odnosu na navode svoje majke da je njegova obitelj s njim i njegovim ovisničkim ponašanjem prošla teror, potvrdio je iskazom da je to točno jer je bio heroinski ovisnik i da je stvarno u to vrijeme radio dramu kući. 

	21. Prema iskazu saslušane udomiteljice mal. M., M. D. s ročišta od .…. i kod koje se mal. M. nalazi od listopada …., proizlazi da se dječak kod nje uredno razvija i funkcionira, da ga otac posjećuje svaki puta kako je to regulirano sudskom odlukom a majka manje zbog svog posla i da se znala kasnije javiti da ne može doći. Udomiteljica s roditeljima mal. M. kontaktira telefonski i whatsappom. Bila je tri puta napravila whatsapp grupu njih troje da oboje dobiju iste informacije, ali se znalo dogoditi da netko od njih dvoje izađe iz te grupe jer ne žele komunicirati međusobno. Udomiteljica nije vidjela da bi majka dovela neku drugu mušku osobu sa sobom na V. na susrete i druženja sa mal. M., osim što je dovodila sinove R. i A.. Prije ročišta od …. proizišlo je iz iskaza udomiteljice da ona jednom tjedno dovodi mal. M. u S. sa V. i vraća ga na V.. Iskazala je da je majka znala u zadnje vrijeme kasniti na ta viđanja u S., zbog svog posla, tako bi joj rekla. Roditelji udomiteljici šalju poruke da bi se informirali o djetetu. Mal. M. ovoj udomiteljici i njenom suprugu nije prvo dijete koje su udomili. Prije njega su udomili dvoje braće u dobi 2,5 i 3,5 godine, a kasnije su ih i posvojili. Iskazala je da se mal. M. dobro slaže s njima te da ide u vrtić od 9-13h. a za njegov odnos sa roditeljima opisala da se dječak veseli roditeljima, da računa dane kad će oni opet doći vidjeti se s njim na V. i kad idu u S., igra se s njima. Dalje je proizišlo na tom ročištu iz očitovanja zavoda da su se trenutno osobni odnosi roditelja sa mal. M. ostvarivali u trajanju od 2 sata i to po 1h svatko od roditelja, tako i u S. i na V., na javnoj površini, pa je predloženo da se privremenom mjerom i regulira da se osobni odnosi majke i oca sa mal. M. odvijaju odvojeno. Na ročištu od …...g sud je donio privremenu mjeru kojom je izmijenjeno ranije rješenje o privremenoj mjeri poslovni broj …… od 1……..., u dijelu ostvarivanja osobnih odnosa mal. djeteta M. M. sa roditeljima, određena točkom VI. izreke rješenja o privremenoj mjeri, a izmijenjeno na način da je privremenom mjerom određeno da točka VI. privremene mjere glasi da će se osobni odnosi u vidu susreta i druženja između mal. djeteta M. M. i majke I. M. i oca D. M. ostvarivati nedjeljom, u sveukupnom trajanju od 3h i to po 1,5h svaki od roditelja odvojeno, na javnoj površini, na otoku V., u mjestu V., sukladno voznom redu trajekta S.-V., a prema prethodnom dogovoru udomiteljice i roditelja. Stranke su se izjasnile sudu da se odriču od prava na žalbu na to rješenje. 

	22. Sud je saslušao na ročištu od …... tetu mal. M., očevu sestru N. M. i utvrdio da je ona suglasna da se mal. M. njoj povjeri na svakodnevnu skrb i smještaj ako njegovim roditeljima bude izrečena mjera oduzimanja im prava na stanovanje sa mal. M.. U tom smislu je poslala jedno pismo namjere HZSR PU S. početkom ….g i bila kod njih više puta na razgovoru, a na to se odlučila navodeći da je od početka bila spremna preuzeti brigu o mal. M. pa i mal. R.. Na upit je li njen brat D. vršio pritisak na nju da preuzme brigu o mal. M., ista tvrdi da nije kao ni netko drugi iz obitelji. Mal. M. je prije ročišta od …….vidjela prije dva mjeseca ranije u S., kad je bila došla na susrete i druženja oca sa djetetom, ali joj je iz Zavoda rečeno da ne smije dolaziti na te susrete. Sa mal. M. bi stanovala na adresi svog prebivališta, u obiteljskoj kući na toj adresi u kojoj žive ona i njena majka. Zaposlena je u Komunalnom društvu G. I. kao voditelj računovodstva, radno vrijeme joj je od 7-15h. Ima i registriran svoj privatni knjigovodstveni servis i jednu djelatnicu zaposlenu u istom, a po potrebi radi u tom svom knjigovodstvenom servisu. Mal. M. bi upisala u vrtić da bude u vrtiću dok ona radi, a popodne bi bila s njim, a i njena majka joj je tu na raspolaganju po potrebi. Navela je sudu da nema svoje djece ni partnera, da je u dobrim odnosima sa bratom D., kao i sa majkom djeteta I., tj. da se njih dvije ne čuju ali da su u ok odnosima. Zahvalna je zavodu i udomiteljici što su preuzeli skrb o mal. M., ali ističe da je u početku mislila da je to samo privremena situacija, mislila da će se majka djeteta trgnuti i da će preuzeti djecu sebi. Obrazložila je da prve godine kad su djeca izdvojena iz obitelji, njen otac je preminuo a majka joj se razboljela i ova teta bila dosta aktivna po pitanju odlazaka majke kod doktora, jedno godinu dana dok nisu došli do dijagnoze te se i iz tog razloga nije bila aktivirala oko podnošenja pisma namjere Zavodu radi udomljavanja mal. M.. U odnosu na to što misli da je problem kod predmetnih roditelja, navela je da u početku nije znala za probleme kod njih, da joj se I. žalila na odnos sa D., da ona s njim više ne može, a on bio pretežno na terenu. Navela da nije znala za I. partnere ni za I. ovisnosti a da je za brata D. i njegove ovisnosti znala povremeno da uzme nešto. Dakle misli da su njihove ovisnosti problem. Nije joj poznato kad je njen brat D. zadnji put uzeo neka sredstva ovisnosti, no navela da vidi da se od kad je mal. M. izdvojen iz obitelji on više ne drogira, sluša Zavod, te opisala da ona i brat imaju dobar odnos i dobru suradnju i razgovore. Opisala i da dok se D. drogirao i prije nego je otišao u zajednicu Ć., da je njihov odnos bio turbulentan kao i svaki odnos kad u obitelji ima ovisnosti. Na upit posebne skrbnice mal. djece jeli teta N. misli da bi se u ovom trenutku mal. M. moglo povjeriti majci ili ocu, te je li misli da je došlo do dovoljno promijenjenih okolnosti da bi se mal. M. mogao vratiti roditeljima, teta je navela da osnovom kontakata sa zavodom, što se tiče majke djeteta, misli da se ne bi mogao vratiti majci, a što se tiče oca, misli da bi se mal. M. u neko dogledno vrijeme možda i mogao vratiti ocu ako on nastavi ovim putem kojim ide već dvije godine. Ova teta je do ročišta mal. M., od izdvajanja iz obitelji viđala često jer je dolazila na susrete i druženja oca sa djetetom i na V. i u S., to često znači da prvih pola godine od izdvajanja djeteta iz obitelji nije dolazila na susrete, a nakon toga dolazila često, dva –tri mjeseca na svaki susret kontinuirano. Tvrdi da je i prije izdvajanja oboje djece iz obitelji s djecom imala dobar odnos i povezala se s obojicom. Smatra da je mal. M. u udomiteljskoj obitelji dobro zbrinut. Na okolnost jeli strahuje sada od kakvih neprimjerenih ponašanja brata D. i djetetove majke I., djetetova teta tvrdi da nije, potvrdila je da je ranije strahovala zbog toga što se nakon razgovora u Zavodu malo prepala jer su je upozoravali da bi možda trebalo zvati i policiju ukoliko dođe do kakvih neprimjerenih ponašanja roditelja, a ona nije htjela da mal. M. prolazi kroz tako nešto. Navela i da joj je jasna uloga udomitelja, njene obaveze i prava ukoliko bi stekla status udomitelja djeteta. Uvjerena je da će njen brat poštivati njene odluke u vezi djeteta ukoliko dijete bude povjereno njoj na svakodnevnu skrb i smještaj, te da otac neće uzimati dijete od nje kad je njega volja. 

	23. Na ročištu od ……. sud je iz navoda predloženice 1) tvrdio da se u međuvremenu od prethodnog ročišta nije zaposlila, navela da čeka sklapanje ugovora i da radi neprijavljeno na čišćenju apartmana. Sud je utvrdio iz njena očitovanja da za slučaj odluke suda o oduzimanju roditeljima prava na stanovanje sa mal. M., ona nema ništa protiv da mal. M. i dalje bude povjeren udomiteljici M. jer je to po njenom mišljenju do sada izvanredno funkcioniralo, ali da ne bi imala ništa protiv i da dijete bude povjereno teti N. jer je ona članica djetetove obitelji po ocu. Sud je iz očitovanja predloženika 2 utvrdio da bi volio da mu se dijete vrati a ako ne, da se onda povjeri teti N., iako je potvrdio da zna da je do sada mal. M. kod udomiteljice M. bio u dobrim rukama. Sud je utvrdio iz navoda udomiteljice da je suglasna i dalje da mal. M. bude njoj povjeren, ali ako se utvrdi da je teta N. pogodna da mal. M. bude njoj povjeren na svakodnevnu skrb i smještaj,da onda udomiteljica ne bi imala ništa protiv, ako je to najbolje za dijete i imajući u vidu da je teta N. članica djetetove obitelji. 

	24. U naprijed navedenim okolnostima sud je tražio od stručnog tima HZSR-a, kao i posebna skrbnica mal. djece, da se obradi teta N. da bi se u konačnici utvrdilo je li podobna da joj se mal. M. povjeri na svakodnevnu skrb i smještaj. Na ročištu od …... sud je od predlagatelja zaprimio mišljenje stručnog tima istog od …...g iz kojeg je u bitnom sudu razvidno da nakon provedene obrade tete N. M. iz razloga navedenih u izviješću sudu, ustraju u prijedlogu da mal. M. bude povjeren i dalje udomiteljici M. D.. 

	25. Na ročištu od ……...g djetetova teta N. M. se sudu prijavila kao umješač na strani predloženika 2) u dijelu da ako sud donese odluku da se roditeljima mal. M. M. izreče mjera oduzimanja prava na stanovanje, da onda ona predlaže da se mal. M. smjesti kod nje i povjeri njoj kao teti. U odnosu na zaprimljeno Izvješće stručnog tima Zavoda od …….. navela da se u zaključnom dijelu tog Izvješća navodi da je iz razgovora tog stručnog tima s njom kao tetom djeteta bilo razvidno da je ona u prethodno navedenom periodu bila fokusirana na vlastite potrebe i komfor, a kako bi zaštitila sebe od nametljivog ponašanja brata i nevjeste. Ista je u vezi toga navela sudu kao i na ranijem ročištu pri saslušanju da je isključivo u tom razdoblju bila fokusirana na zdravlje svoje majke a i te joj je godine preminuo otac, a njena majka kad je došla iz S. kući neposredno prije nego je M. izdvojen iz obitelji, jedva izašla iz auta tj. bila u takvom zdravstvenom stanju, velikim bolovima pa je krenula s njom obilaziti liječnike. Nadalje, na stranici petoj tog Izvješća, gdje se navodi da je teta N. navela da je odgajala djecu svoje sestre A. T., koja je imala poteškoće psihičkog zdravlja (depresije), teta je navela da je u tom razgovoru Zavodu navela da je sestra A. T. radila 2 posla jer je imala supruga ovisnika i morala vraćati dva kredita. Ukazala i da je priložila potvrdu Zavodu da ima završen program pedagoško-psihološko didaktičko metodičke izobrazbe, što u Izvješću Zavoda nije navedeno. U odnosu na dio Izvješća stručnog tima Zavoda u kojem stoji da će D. koristiti situaciju u kojoj bi njegova sestra preuzela svakodnevnu skrb o mal. djetetu, na način da on neće poštivati autoritet svoje sestre N., već da će dijete koristiti kao sredstvo za upravljanje majkom djeteta,sud je iz navoda tete N. M. utvrdio da se ona s tim ne slaže jer smatra da će njen brat D. poštivati odluku suda. 

	26. Na ročištu od …...g sud je rješenjem prihvatio sudjelovanje N. M. kao umješača na strani predloženika ad2 u navedenom dijelu. 

	27. Cijeneći do tada provedene dokaze, odnosno podatke iz Izviješća stručnog tima područnog ureda predlagatelja od ……...g, priložena sudska rješenja i rješenje predlagatelja od ……..g o određivanju mjere stručne pomoći i potpore predmetnim roditeljima u o ostvarivanju skrbi o mal. djeci, te postignute iskaze ,sud je pronašao evidentnim kao i stručni tim područnog ureda predlagatelja da tad mal. R. i mal. M. M. povratkom u obitelj i dalje prijeti opasnost za život, zdravlje i dobrobit, odnosno postoji rizik za navedeno. Sud je pri tome imao u vidu zaključno mišljenje stručnog tima područnog ureda predlagatelja od ……...g. da su roditelji predloženici ad.1. i ad.2. i dalje nedostatnih i neadekvatnih roditeljskih kapaciteta, imaju povijest dugogodišnjih ovisnika o sredstvima ovisnosti, da služba HZSR-a ima saznanja da predmetna majka sve intenzivnije izražava poteškoće u funkcioniranju i postavljena je opravdana sumnja da predloženica ad1 opetovano konzumira sredstva ovisnosti. Dalje je sud imao u vidu utvrđenja da je majka u odnosu na mal. djecu, posebno na tad mal. R. veoma manipulativnog ponašanja, da je nekritična u odnosu na njegova neprimjerena ponašanja, da stručni tim zavoda sumnja da je ista zajedno sa tad mal. R. konzumirala sredstva ovisnosti (marihuana),da je stalno u društvu osoba problematičnog i kriminogenog ponašanja, da je prema službi HZSR neiskrena, da učestalo mijenja svoje iskaze pa da im je tako tek nedugo prije izrade Izviješća stručnog tima od ………. priznala svoje emotivne veze s osobama destruktivnog ponašanja. Dalje je sud imao u vidu podatke da je majka često preskakala susrete s mal. M. ili na iste kasnila, a bez adekvatnih obrazloženja a da predloženik ad.2 pokazuje određene pozitivne promjene u vidu stalnog zaposlenja i stanovanja, da redovito odlazi na susrete i druženja s mal. M., da su mu uredni nalazi testiranja na droge (koje je priložio u sudski spis) ali i da iskazuje određene poteškoće u ponašanju u odnosu prema predloženici ad.1 jer je stalno usmjeren na nju, često je uhodio i njezine svakodnevne situacije obilježavao s foto i video dokumentacijom koju je, kako je stručni tim zavoda utvrdio, dijelio s drugim osobama a u razgovoru o tome sa stručnim timom navodio da se uvijek slučajno zaticao u njenoj blizini. Dalje, da je isti prema podacima koje je prikupio stručni tim HZSR PU S. i naveo ih u Izviješću stručnog tima od ……...g ranije učestalo stupao u kontakt s mal. R. da bi od njega dobio informacije o predloženici ad.1 ili da bi ga informirao o negativnim ponašanjima majke. Utvrđeno je dalje bilo da je predloženik ad2 iznosio netočne informacije o mal. M. navodeći da će njegova sestra N. ubrzo preuzeti svakodnevnu skrb o mal. M. i da je to učestalo navodio predloženici ad1. da bi razvio neki vid komunikacije s njom. Utvrđeno je kroz postupak HZSR-a PU S. i da su se kroz proteklo razdoblje oboje roditelja mal. M. prema njemu ponašali kao prema djetetu niže kronološke dobi nego što on jest i time stagnirali njegov razvojni napredak a i iz podataka iz Izviješća stručnog tima zavoda od ….. proizlazilo je da su počeli ispoljavati manipulativna i neprimjerena ponašanja naspram mal. M. u vidu upućivanja mu poruka da udomitelje ne smije zvati mama i tata, jer je dječak i roditelje i udomitelje oslovljavao jednako a na to su predloženici ad.1 i ad.2, kao njegovi roditelji počeli iznositi prigovore, tj. zbog toga otac djeteta izražavao ljutnju te tražio od stručnog tima zavoda i udomiteljice djeteta da to riješe. Utvrđeno je i da je mal. M. razvio prisan i blizak odnos s članovima udomiteljske obitelji te da je stvorio strukturu u svakodnevnom funkcioniranju te da susrete s roditeljima (a povremeno i drugim članovima obitelji), redovito konzumira te mu isto predstavlja zadovoljstvo te da po završetku susreta s roditeljima ne pokazuje poteškoće pri odvajanju već isto percipira kao normalnu životnu situaciju kako je to sve utvrđeno po stručnom timu zavoda i istaknuto u Izviješću od …..  Sud je imao u vidu i da je iz Izviješća zavoda od ….. bilo razvidno da stručni tim zaključuje da bi odlazak mal. M. u obitelj tete po ocu , dakle na smještaj i svakodnevnu skrb za mal.M. predstavljalo veliki rizik zbog ponašanja roditelja i nemogućnosti utjecaja tete N. na ista te da ukoliko dođe do poteškoća, a koje su vrlo lako moguće, da će biti potrebno opetovano poduzimati mjere iz obiteljsko pravne zaštite,ali da tada mal. dijete ima manju priliku za adekvatnu adaptaciju i ponovnu uspostavu smještaja u udomiteljsku obitelj. 

	28. Sud je utvrdio da je procjena stručnog tima zavoda u Izviješću od …….g da tada mal. R. i mal. M. povratkom u obitelj prijeti opasnost za njihovo zdravlje, život i dobrobit a slijedom svega navedenog i sud tako zaključio prihvaćajući mišljenje i prijedlog stručnog tima osnovanim obzirom na utvrđenu dinamiku u obitelji a predloženici 1 i 2. iskazom pri saslušanju nisu dokazali protivno. Sud je imao u vidu i da je stručni tim predlagatelja procijenio da je predmetnim roditeljima kao neophodno odredio mjeru stručne pomoći i potpore u ostvarivanju skrbi o njihovoj mal. djeci sa svrhom praćenja okolnosti u kojima roditelji stanuju, praćenja svakodnevnog funkcioniranja mal. djece, sa svrhom povećanja roditeljskih kapaciteta i stvaranja uvjeta za ponovno preuzimanje svakodnevne skrbi o mal. djeci, te da kroz trajanje te mjere iz nadležnosti HZSR-a istovremeno kroz trajanje ovog sudskog postupka, ne bi proizlazilo da bi došlo do tako bitno promijenjenih okolnosti na strani predmetnih roditelja osnovom kojih ne bi bilo osnovano izricanje mjere oduzimanja im prava na stanovanje sa mal. djecom odnosno djetetom. Utvrđeno je da su predmetni roditelji i dalje nedostatnih roditeljskih kapaciteta za preuzimanje skrbi o zajedničkom mal. djetetu M. M., te da majka nije postigla pozitivne promjene ni stekla dostatne roditeljske kapacitete za preuzimanjem svakodnevne skrbi u odnosu na starijeg tad mal. sina R. . Stoga je sud, prihvaćajući kao osnovan prijedlog predlagatelja odlučio rješenjem od. ……... na način da je točkom I izreke rješenja predloženici 1) oduzeo pravo na stanovanje s tada maloljetnim djetetom R. M.. Točkom II izreke tog rješenja je predloženicima 1 i 2 oduzeto pravo na stanovanje s maloljetnim djetetom M. M., te je odlučeno da se roditelji lišavaju prava na svakodnevnu skrb o mal. djetetu M. M.. Točkom III izreke tog rješenja je odlučeno o smještaju tad mal.R. C. za pružanje usluga u zajednici Z.-D.-Dislocirana jedinica smještaja i organiziranog stanovanja-Odjel smještaja, O. Ž. 14, Z.. T. IV izreke tog rješenja je odlučeno da se mal M. M. i dalje smještavai povjerava na svakodnevnu skrb udomiteljskoj obitelji M. D. te je odbijen kao neosnovan prijedlog umješača N. M. da se mal.M. M. kod nje smjesti i povjeri na svakodnevnu skrb. Točkom V izreke tog rješenja je odlučeno o osobnim odnosima majke sa tada mal.sinom R.. Točkom VI izreke tog rješenja je odlučeno o osobnim odnosima mal.djeteta M. M. sa majkom i ocem tj. da se ostvarivati nedjeljom, u sveukupnom trajanju od 3 sata i to po 1,5 sat svaki od roditelja odvojeno, na javnoj površini, na otoku V., u mjestu V., sukladno voznom redu trajekta S.-V., a prema prethodnom dogovoru udomiteljice i roditelja. Nadalje, putem video poziva u trajanju od 15 minuta sa svakim od roditelja zasebno, jednom tjedno ili više puta po dogovoru svakog od roditelja sa udomiteljicom mal. djeteta. 

	29. Sud je takvo rješenje u točkama I i II izreke donio jer je utvrdio da se na strani roditelja nisu bitno nabolje promijenile okolnosti od donošenja ranijeg rješenja suda …….. od …….g kojim im je izrečena ista mjera suda, ni od donošenja privremene mjere u ovom predmetu od ………..Sud je odluku donio pozivom na čl. 155. st. 1. ObZ-a jer su ispunjeni uvjeti iz te odredbe.

	30. Glede pak povjeravanja mal. M. na svakodnevnu skrb i smještaj, razvidno je iz dinamike ovog sudskog postupka, da se o tome nije naprečac odlučivalo već je sud tražio od stručnog tima predlagatelja da izradi kompletnu obradu tete po ocu N. M. te da sudu nalaz i mišljenje s prijedlogom je li u interesu mal. M. da svakodnevnu skrb o njemu preuzme teta N. M. ili da pak ostane na svakodnevnoj skrbi i smještaju kod udomiteljice M. D.. 

	31. Stručni tim područnog ureda predlagatelja je postupio prema traženju suda i izradio mišljenje …….... Sud je pregledom istog utvrdio da sadrži dijelom već navedene podatke o teti N. M. da se prema potvrdi liječnika obiteljske medicine ne liječi od nikakvih zaraznih, kroničnih ni psihičkih bolesti, kao ni njena majka M., da je tetin otac preminuo, da teta N. za vrijeme odrastanja djece svoje sestre A. sudjelovala u odgoju te sestrine djece, da je jedno vrijeme boravila kod brata T. u A. gdje on živi sa suprugom i dvoje djece, pomogla im oko čuvanja djece,da je teta N. u razgovoru sa stručnim timom službe predlagatelja verbalizirala zadovoljstvo svojim odrastanjem da je zahvalna roditeljima radi sretnog i skladnog odrastanja, da je navela da sa braćom i sestrom i braćom ima prisne skladne odnose, no za brata D. istakla da je s njim bila najprisnija jer među njima nije velika razlika u godinama, da je navela da je iznimno bila usmjerena na njega zbog njegovih problema s ovisnošću koje je počeo iskazivati za vrijeme adolescencije, te da je dakle već u adolescenciji bila opterećena bratovim problemima s ovisnošću. Dalje su sudu bili razvidni podaci da je …….. g teta N. M. pri službi HZSR-a PU S. pokrenula postupak obveznog savjetovanja radi reguliranja osobnih odnosa s nećakom mal. M. M. ,da se ona i prije obraćala toj službi radi zahtjeva za preuzimanjem skrbi o mal. M. te je s njom obavljen savjetodavni razgovor iz kojeg je donesen zaključak da će stručni tim HZSR-a PU S. razmatrati njen zahtjev i da će ako bude u najboljem interesu mal. djeteta poduzimati daljnje radnje iz svoje nadležnosti. Dalje je utvrđeno da su im …...g pristupili teta N. i predloženik ad2. ali kako se nije tom sastanku bila odazvala predloženica ad1) to taj postupak obveznog savjetovanja nije bilo moguće provesti pa je zakazan novi za 24. srpnja 2025g. i sa tetom N. dogovorena psihologijska obrada za ……. Sud je dalje utvrdio iz izviješća od ……. da je sa djetetovom tetom N. M. i ocem djeteta obavljen savjetodavni i informativni razgovor po socijalnom radniku, pravniku i psihologu, da je teta N. navela da već duže vrijeme kod brata D. uočava pozitivne pomake te je zbog toga aktivnije započela raditi na svom angažmanu oko zahtjeva za preuzimanjem svakodnevne skrbi oko nećaka mal. M., ponovila da je već skrbila o djeci sestre A. koji su danas uspješni funkcionalni ljudi i da je bratu T. pružala pomoć u odgoju njegove mal. djece. Iz obiteljske anamneze tete N. M. proizlazi da je primarno nastrojena članovima svoje primarne obitelji zbog kojih je spremna i na određenu požrtvovnost. Organizirala bi život u slučaju preuzimanja svakodnevne skrbi o mal. nećaku, tako da bi dječaka vodila u vrtić po svom odlasku na posao i preuzimala ga po povratku s posla .Već se informirala o upisu u vrtić , opisala da ona i njena majka zajedno stanuju u obiteljskoj kući ,2 kata s 2 stana povezana istim ulazom te kako bi mal.M. imao stalnu pažnju i potpuno posvetu tete i bake po ocu. Kako je stručnom timu HZSR-a PU S. iz razgovora s tetom od …… bilo vidljivo da je teta tada izražavala strah od ponašanja brata D. u slučaju preuzimanja skrbi o njegovom mal. djetetu, podaci su da im je to opovrgnula te navela da D. zaista ne vrši pritisak na nju već da je odluka od preuzimanju skrbi o mal. djetetu isključivo njezina. Podaci su i da je aktualno navela da više ne izražava sumnju u buduća neprimjerena ponašanja brata D. jer vidi značajne pozitivne pomake u njegovom svakodnevnom funkcioniranju. Sudu je dalje bilo razvidno da je provedena psihologijska obrada tete N., primijenjena u izviješću navedena psihodijagnostička sredstva te psihologijski intervju, navedeni u izviješću rezultati psihologijske obrade, da je navela da je oduvijek željela pomagati drugima, da se boji propuštenih prilika za činiti dobro, da se ponekad boji budućnosti, da bi učinila da zaboravi na vrijeme koje su proveli u borbi s ovisnošću (misleći pri tome na brata D. i bivšeg supruga svoje sestre A.), da bi bila potpuno sretna kada bi odgojila mal. M. da postane dobar i vrijedan. O većini mladića misli da im razne ovisnosti pomračuju um. Kao svoju najveću slabost ističe preosjetljivost na Ijudsku patnju. Voljela bi se osloboditi straha od javnih nastupa. Uvjerena je da je većina muškaraca u nekakvoj ovisnosti ili prepotentnosti. O mnogim očevima da misli da bi trebali više vremena provoditi sa svojom djecom, da je navela da je kao dijete bila veoma povezana i bliska sa svojim ocem i opisala svoju majku kao veoma blagu osobu. Očekuje da se izbori za mal. M. da dobije priliku da postane dobar čovjek. Kada bude starija voljela bi ne žaliti za propuštenim prilikama za činiti dobro. Najgore što je uradila je iskalila se na nedužnom. Na planu ličnosti (PIE) podaci su bili da dosljedno odgovara i primjereno pristupa inventaru. Navela određene tjelesne tegobe npr. gastrointenstinalni problemi za koje je navela da su joj se javili zbog izloženosti stresu. Opisala  se kao optimistična i učinkovita u socijalnim odnosima, učinkovito. se suočava sa stresom. Osjetljiva je osoba koja se lako uvrijedi i onda postaje ogorčena. Prisutna je sklonost konformizmu, moralistična je osoba koja negira bilo kakve nepodopštine. Tuđe potrebe pretpostavlja svojima. Ima teškoće sa zadovoljavanjem vlastitih potreba. Može se lako prilagoditi različitim interpersonalnim situacijama: može i preuzeti kontrolu i prepustiti je drugima. Uradak na projektivnom materijalu ukazuje na moguće poteškoće na području senzibilnosti i području tjeskobe i osjećaja krivnje. Adekvatne je racionalno-emocionalne integracije. Dakle, prednje su rezultati njene psihologijske obrade u HZSR-u  Podaci su iz tog izviješća zavoda bili da je teta navela da je zadovoljna načinom na koji udomitelji skrbe o svim potrebama mal. M. i da ranije nije tražila da se on smjesti u njenu obitelj zbog zabrinutosti za ponašanje D. i I. spram nje, bojala se da će joj imenovati raditi probleme i uznemiravati je. 

	32. Sud je utvrdio rješenjem od …….g. da je zaključno mišljenje stručnog tima HZSR-a PU S. bilo da je mal. M. tad već dvije godine stanuje u udomiteljskoj obitelji M. D. gdje je ostvario bliske i prisne odnose s udomiteljima i njihovom djecom, da je mal. M. tamo dobro adaptiran i funkcionalan te je postignut značajan napredak u njegovom funkcioniranju od smještaja u udomiteljsku obitelj, da je boraveći u toj udomiteljskoj obitelji dobio strukturu, potrebnu pažnju i njegu koja mu je prije nedostajala. Dalje, da teta N. u periodu pokretanja postupka oduzimanja prava na stanovanje predloženicima 1i 2 kao roditeljima sa mal. M. nije bila spremna i zainteresirana prihvatiti dijete u svoju obitelj pritom navodeći brojne razloge koji su predstavljali prepreke, da je stručnom timu iz razgovora s tetom u navedenom ranijem razdoblju bilo vidljivo da je bila fokusirana na vlastite potrebe i komfor kako bi zaštitila sebe od nametljivog ponašanja brata D. i djetetove majke , da je teta tada navela vodeći se osobnim iskustvom s bratom D. da smatra da on neće poštovati odluku suda niti njezin autoritet, a što će remetiti svakodnevnu skrb o mal. M. i njezino funkcioniranje. 

	33. Utvrđeno je da je po proteku dužeg vremenskog perioda teta N. iskazala interes i želju za smještajem mal. M. u njezinu obitelj navodeći da je sada spremna preuzeti svakodnevnu skrb o mal. M. a za to što ranije nije bila spremna, navela da je htjela biti sigurna da se brat D. promijenio. Navela i da nije u nikakvom odnosu s djetetovom majkom ali da je uvjerena da će majka djeteta poštivati njezin, tetin autoritet. Sud je imao u vidu, donoseći rješenje od …….,  da je stručni tim HZSR-a PU S. mišljenja izraženog u izviješću od ……. da teta N. nije dostatnog kritičnog mišljenja u odnosu na potencijalna ugrožavajuća ponašanja roditelja spram nje i mal. M. pa kako je ranije odbijala preuzeti skrb o mal. M. zbog nametljivog ponašanja brata D., sud je cijenio i imao u vidu pri odlučivanju rješenjem od …... o tome kome povjeriti mal. M. da je stručni tim zavoda mišljenja da navedena prepreka i nadalje nije otklonjena.  Sud je imao u vidu da je to mišljenje stručnog tima zavoda bilo iz razloga što predloženik 2) kontinuirano iskazuje nametljivo ponašanje naspram predloženice 1 u vidu uhođenja i fokusa na njezin život i funkcioniranje, da je tijekom zajedničkih susreta majke i oca s mal. djetetom, otac višekratno iskazivao fokus na majci djeteta te problematizirao izbor njezinih partnera i tko ju je na susret dopratio. Dalje je iznesen podatak da se u jednom navratu predloženik 2) nije uspio izkontrolirati pa je čak i krenuo podići ruku na predloženicu 1) a ne razmišljajući kako isto promatra mal. dijete. Sud je imao u vidu mišljenje stručnog tima zavoda da navedeno ukazuje da će djetetov otac koristiti situaciju ako bi njegova sestra N. preuzela svakodnevnu skrb o mal. M. tako da otac djeteta neće poštivati autoritet svoje sestre N. već će dijete koristiti kao sredstvo za upravljanje majkom. 

	34. Utvrđeno je da je mal.M. veoma dobro zbrinut u udomiteljskoj obitelji i da je stručni tim zavoda teti objašnjavao da bi se tako nagla promjena (premještaj mal.djeteta kod tete) negativno odrazila na djetetov daljnji rast i razvoj. Utvrđeno je da teta N. ne osporava djetetovo dobro funkcioniranje u udomiteljskoj obitelji te izražava veliku zahvalnost udomiteljima, ali je mišljenja da bi mal. M. bilo bolje u njezinoj obitelji budući mu je ona teta i mišljenja je da će ona uspjeti postaviti granice roditeljima mal. M. da bi se osobni odnosi roditelja sa mal. M. odvijali prema sudskoj odluci. Sud je utvrdio da se stručni tim zavoda s tim mišljenjem tete N. ne slaže iz već navedenih razloga te i razloga što je protekao dugi vremenski period u kojem je mal. dijete dobio strukturu života u obitelji udomiteljice i da bi prekid iste predstavljalo rizik, ali da je svakako u interesu mal. M. ostvarivati osobne odnose s članovima primarne obitelji.  Dalje je sud imao u vidu da je mišljenje stručnog tima zavoda da je kod tete N. prisutna velika količina straha od razočarenja mal. M. u budućnosti jer da će joj on kada odraste zamjeriti što se nije borila za njega, dalje, da je mišljenje stručnog tima Zavoda da prethodno navedeno predstavlja problem u vidu utjecaja djetetova oca na svoju sestru N. u odnosu na svakodnevnu skrb o mal. M. i da smatraju da bi se svi navedeni rizici znatno negativno odrazili na psihofizički i emocionalni razvoj mal. M. jer postoji velika mogućnost da bi se dječak zatekao u situaciji u kojoj bi ga otac koristio u vidu ucjene djetetove majke ili privlačenja njene pažnje te je stručni tim zavoda i mišljenja da djetetov otac ne bi bio ustrajan poštivati autoritet tete N., te da teta N. ne bi bila dovoljno odrješita u postavljanju granica vlastitom bratu s kojim je i u prošlosti prolazila brojne negativne i neprimjerene situacije. Sud je prednje mišljenje stručnog tima o navedenim rizicima rješenjem od …….g. bio prihvatio kao stručno , obrazloženo te ga prihvatio kao osnovano da je u najboljem interesu mal. M. M. da i dalje bude povjeren na svakodnevnu skrb cjelovitoj udomiteljskoj obitelji M. D. pri tome imajući u vidu da je dječak kroz proteklo vrijeme povjere njenoj udomiteljskoj obitelji postigao značajan napredak u funkcioniranju i stvorio bliske i prisne odnose s udomiteljima, da dječak redovito ostvaruje susrete i druženja s roditeljima što je u njegovom interesu, dalje, da se stručni tim HZSR-s slaže s time da je u interesu mal. dječaka da redovito ostvaruje i susrete i druženja s tetom N. i bakom M. koje su u postupku obveznog savjetovanja prije pokretanja sudskog postupka, postigle sporazum s roditeljima mal. M. o načinu i vremenu održavanja susreta i druženja s mal. M.. Dakle, ovaj sud je rješenjem od ……. bio  prihvatio kao osnovan prijedlog predlagatelja da se mal. M. opet povjeri istoj udomiteljici koja o njemu primjereno brine, jer je sud imao u vidu rizike  na koje je ukazao stručni tim zavoda ukoliko bi se mal. M. povjerio teti N. pa je mal.dijete tim rješenjem ponovo povjerio udomitelji D. a nastavno toj odluci odbijen je bio kao neosnovan prijedlog djetetove tete N. M. kao umješača da se mal. M. kod nje smjesti i povjeri na svakodnevnu skrb. Odlučujući tim rješenjem sud je imao u vidu da je mal.M. tada u dobi od 4,5 godine i da njegova posebna skrbnica u ovom postupku istakla da se na te okolnosti sa dječakom ne može razgovarati na okolnosti iz postupka u vezi čega se pak posebna skrbnica sudu izjasnila da je to onemogućava da se detaljno očituje u odnosu na prijedlog predlagatelja ali i da nastavno na utvrđeno činjenično stanje i mišljenje stručnog tima dano u odnosu na eventualno povjeravanje mal. M. teti N. te želju iste da preuzme skrb o djetetu, da posebna skrbnica djeteta smatra da bi po načelu postupnosti, u cilju smještaja mal.djeteta u širu obitelj, trebalo poduzeti određene radnje i od strane Zavoda i od strane roditelja, kao i od strane tete N. da se stekne privrženost djeteta prema istoj redovnim češćim i kontinuiranim osobnim odnosima sa mal. M. S. je dalje pri odlučivanju imao u vidu da sama posebna skrbnica djeteta navela da poštuje navode stručnog tima zavoda jer imaju odlučna saznanja i to o tome da bi eventualno teta N. podlegla utjecaju oca te da to ne bi bilo u interesu mal. djeteta ali i da se pokuša napraviti sve da bi mal. M. rastao u okviru svoje obitelji i da posebna skrbnica cijeni da bi se to moglo postići mjerama iz nadležnosti Zavoda za socijalni rad jer je dječak još niske životne dobi te da bi prilagodba za isto bila lakša u nižoj životnoj dobi jer će s vremena to biti teže, zbog rizika da će dječak udomiteljsku obitelj prihvatiti kao svoju.
 
	35. Žalbe protiv rješenja ovog suda od ………... su podnijeli  predloženik ad2 i umješačica . Županijski sud u K. je rješenjem …… od …...  njihove žalbe uvažio te ukinuo rješenje ovog suda …… od ……. pod stavcima II., IV., VI., VIII. i IX., u odnosu na predloženika ad.2) D. M., i u tom dijelu predmet vratio prvostupanjskom sudu na ponovan postupak. Iz obrazloženja tog drugostupanjskog rješenja je razvidno da taj sud smatra da su u pravu žalitelji kada tvrde da činjenično stanje nije potpuno utvrđeno, poglavito ako se ima u vidu da na strani mal. M. prema ObZ-u, pravila kojeg Zakona korespondiraju sa pravima zajamčenim Konvencijom o pravima djeteta, postoje prava koja su određena činjenicom pripadnosti njegovoj primarnoj obitelji i povezanosti s njegovim srodnicima i da neovisno o njegovim roditeljima, ta djetetova prava imaju i značenje izvornih ljudskih prava, među kojima je i pravo na poštivanje obiteljskog života, zajamčeno člankom 35. Ustava Republike Hrvatske i člankom 8. Europske konvencije za zaštitu ljudskih prava i temeljnih sloboda, a prema kojima su i nadležna tijela dužna poduzeti učinkovite mjere kojima bi se djetetu sa roditeljima i srodnicima omogućilo ponovo uspostavljanje obiteljske zajednice, a što da prvostupanjski sud nije imao u vidu u pobijanoj odluci odbivši dokazni prijedlog za provođenjem multidisciplinarnog vještačenja, odnosno razlozi kojima se rukovodio prvostupanjski sud donoseći pobijanu odluku, drugostupanjski sud za sada ne može prihvatiti te je ukazao da ovaj sud treba provesti multidisciplinarno vještačenje.

	36. U nastavljenom prvostupanjskom postupku, ovaj sud je postupajući po uputi drugostupanjskog suda proveo psihijatrijsko psihologijsko vještačenje predloženika ad.2 kao oca i umješačice –tete N. M. po stalnim sudskim vještacima dr.S. B. spec. psihijatru i mr.D. D. spec.kliničke psihologije.  Pregledom pisanog nalaza i mišljenja predmetnih vještaka od …….g.proizlaze slijedeći zaključci vještaka.

	37. Aktualnom dijagnostičkom obradom kod predmetnog oca se ne nalazi elemenata za dijagnosticiranje težih duševnih smetnji , privremene duševne poremećenosti, niti nedovoljnog duševnog razvitka. Intelektualno se doima u granicama prosjeka. Isti je osoba sa značajkama nestabilnosti , nezrelosti, impulzivnosti. Ranije je bio ovisnik o opijatima godinama je a nakon liječenja u zajednici u stabilnoj remisiji. Konzumacija amfetamina je bila na dijagnostičkoj razini povremene zlouporabe dok je bio u vezi s bivšom suprugom ,a po njegovim navodima i uvidom u dostupnu medicinsku dokumentaciju je razvidno da već 3 godine ne konzumira niti jedno sredstvo ovisnosti a niti psihotropne lijekove. Sveukupni rezultati psihodijagnostičke obrade D. M. ne ukazuju na prisutnost izraženih psihopatoloških smetnji niti značajnijih emocionalnih poremećaja. Na objektivnim mjerama prezentira se kao emocionalno stabilna, društvena i kooperativna osoba, bez izražene anksiozne ili depresivne simptomatologije. U interpersonalnim odnosima pokazuje sklonost suradnji, povjerenju i održavanju dobrih odnosa s drugima, uz određenu potrebu za prihvaćanjem i povremenu sklonost idealiziranju bliskih osoba. Istodobno, rezultati MMPI-2 upućuju na blago povišenu emocionalnu osjetljivost, povremeni osjećaj opterećenosti te povećanu opreznost u odnosima s drugima, dok projektivni materijal ukazuje na određene strukturne slabosti ličnosti, manje učinkovite mehanizme suočavanja u emocionalno zahtjevnim situacijama te aktualni osjećaj prevladanosti životnim teškoćama. Također su prisutne određene teškoće u području socijalnog funkcioniranja. Ukupno gledano, nalazi opisuju osobu očuvanog kontakta sa stvarnošću, toplog afektivnog izražavanja i zadovoljavajućih sposobnosti planiranja, koja trenutačno funkcionira pod opterećenjem životnih okolnosti, ali bez pokazatelja ozbiljnije psihopatologije ili izraženih poremećaja ponašanja. Psihologijsko vještačenje sugerira da, iako raspolaže određenim roditeljskim potencijalima, njegove sposobnosti samostalnog i dugoročno stabilnog nošenja sa složenim roditeljskim zahtjevima mogu biti ograničene osobito u situacijama povećanog stresa ili emocionalnog opterećenja. U cjelini gledano, nalazi upućuju na to da D. trenutno pokazuje kapacitete za održavanje emocionalno značajnog odnosa s djetetom i za sudjelovanje u njegovom odgoju, no ne pružaju dovoljno uporišta za zaključak da raspolaže stabilnim i dostatnim roditeljskim kapacitetima za potpuno samostalno preuzimanje svakodnevne skrbi o djetetu bez značajnije podrške i nadzora sustava.

	38. Ovaj sud je osnovom provedenog vještačenja po predmetnim vještacima utvrdio da umješač , djetetova teta N. M. je osoba kod koje se ne dijagnosticiraju teže duševne smetnje, niti privremena duševna poremećenost, intelektualno funkcioniranje se doima u gornjim granicama prosjeka. Nije ovisnica o alkoholu niti o bilo kakvim drugim psihoaktivnim supstancijama. U držanju i ponašanju adekvatna, neupadna. Psihologijskim vještačenjem iste je utvrđeno da tijekom procjene pokazuje stabilno psihičko funkcioniranje, uredne osobne kompetencije, odgovornost, emocionalnu toplinu te spremnost na suradnju sa stručnim službama. Psihodijagnostički nalazi ne upućuju na psihopatološke smetnje koje bi ograničavale njezinu sposobnost skrbi o djetetu. Tijekom intervjua od strane vještaka je iskazala realistične planove vezane uz organizaciju svakodnevnog života djeteta, obrazovanja, zdravstvene skrbi i slobodnog vremena te spremnost poštivanja stručnih preporuka i sudskih odluka. Za vještačenje iste je bilo posebno značajno da je tijekom procjene dosljedno iskazivala spremnost podržavati i održavati djetetove odnose s oba roditelja te udomiteljskom obitelji.

	39. Sud je utvrdio dalje osnovom provedenog vještačenja tete po predmetnim vještacima da se na osnovu opservacije i rezultata razvojne procjene može zaključiti da je mal.M. M. dječak urednog kognitivnog razvoja, pri čemu je njegova mentalna dob usklađena s kronološkom dobi. Tijekom susreta pokazivao je spontano, opušteno i dobno primjereno ponašanje, lako je uspostavio kontakt s vještakinjom psihologicom, bio znatiželjan, komunikativan i spreman na suradnju. U njegovom ponašanju nisu opaženi znakovi emocionalne uznemirenosti, straha ili nesigurnosti, a pokazivao je uredne socijalne vještine i sposobnost prilagodbe novoj situaciji. Tijekom opservacije uočena je emocionalna privrženost i pozitivna povezanost djeteta kako s udomiteljicom, tako i s ocem i tetom N.. Utvrđeno je psihologijskim vještačenjem da je mal. M. bez teškoća prihvatio privremeno odvajanje od udomiteljice, spontano se vraćao ocu i teti te s njima ostvarivao toplu i ugodnu interakciju kroz igru i razgovor. O ocu i teti govorio je pozitivno, opisivao zajedničke aktivnosti i iskazivao zadovoljstvo njihovim dolascima u posjet. Istovremeno je pokazivao privrženost i udomiteljici, kojoj se samoinicijativno vraćao tijekom susreta. Sud je pri odlučivanju imao u vidu da prema zaključcima vještaka dobiveni nalazi upućuju na dijete koje je razvilo sigurne i emocionalno značajne odnose s više važnih odraslih osoba u svom životu te ne pokazuje znakove otuđenosti, straha ili narušenih odnosa prema bilo kojoj od njih.

	40. Sudu je iz vještva dalje razvidno da je zaključak vještaka da smatraju osnovanim to da stručni tim HZSR-a ima pravo navesti da postoji određeni rizik da bi otac djeteta  mogao pokušati vršiti pritisak na sestru ili da bi joj moglo biti teško postavljati granice. Međutim zaključak je vještaka u vezi toga slijedeći. Kada se iz takvih pretpostavki izvodi gotovo siguran zaključak da će se navedeni problemi dogoditi i da ih teta N. neće moći riješiti, tada procjena izlazi iz područja stručnog opažanja i ulazi u područje nagađanja. Sud je onda to imao u vidu pri odlučivanju kao i to, a što je navedeno u samom predmetnom vještvu a to je da psihologijska struka raspolaže metodama za procjenu vjerojatnosti određenih ponašanja, ali ne raspolaže metodama kojima bi mogla sa sigurnošću utvrditi kako će se neka osoba ponašati u budućim, hipotetskim situacijama. Ukazano je vještvom da je s aspekta psihologijske metodologije važno  razlikovati utvrđene činjenice od pretpostavki te da je činjenica  da je mal. M. dobro adaptiran u udomiteljskoj obitelji, da predmetni roditelji imaju ozbiljnu povijest teškoća, da je činjenica i da teta N. ranije nije tražila udomljenje ali da nije činjenica nego samo pretpostavka da teta N. neće moći postaviti granice bratu ili da će njen brat a otac djeteta sigurno manipulirati situacijom na način kako to stručni tim  zavoda predviđa.

	41. Sud je utvrdio iz provedenog vještačanja da je zaključno mišljenje vještaka psihologa  uzimajući u obzir cjelokupne rezultate procjene , da teta N. M. trenutno raspolaže stabilnijim i potpunijim kapacitetima za svakodnevno i samostalno izvršavanje roditeljskih zadaća, dok je za oca D. M. primjerenije da nastavi graditi i održavati blizak odnos sa sinom kroz redovite kontakte i aktivno sudjelovanje u njegovom životu. 

	42. Utvrđeno je osnovom vještačenja da je zaključno mišljenje vještaka psihologa da smatra da bi povjeravanje svakodnevne skrbi teti N. M., uz očuvanje i poticanje odnosa djeteta s ocem, predstavljalo rješenje koje je najviše usmjereno na dugoročnu stabilnost, sigurnost i dobrobit maloljetnog M. te da se s time u vezi predlaže da se djetetov život u novoj udomiteljskoj obitelji kod tete N. M. organizira po načelu postupnosti i to na način: 1.mjesec da dijete kod tete  provodi jedan vikend u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S.. 2. mjesec da dijete provodi kod tete  svako drugi vikend u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S.. 3. mjesec da dijete kod tete  provodi prva tri vikenda u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S.. 4. mjesec da dijete kod tete  provodi sve vikende u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S.. Peti,  šesti i sedmi mjesec da dijete kod tete  provodi prvi tjedan u mjesecu od subote do iduće subote te nakon toga ostale vikende u mjesecu od petka do nedjelje ovisno o rasporedu trajektnih i/ili katamaranskih linija S.-V.; V.-S.. Osmi, deveti, deseti, jedanaesti i dvanaesti mjesec da dijete provodi kod tete svako drugi tjedan od subote do iduće subote. Nakon godine dana postupne prilagodbe po ovom modelu, predloženo je od vještaka da dijete i nadalje ostane u kontaktu s udomiteljima na način da jedan vikend u dva mjeseca dijete s njima provede vikend od petka do nedjelje te dva tjedna u srpnju i dva tjedna u kolovozu sukladno dogovoru tete i udomitelja.

	43. Iz zaključka vještaka u predmetnom vještvu proizlazi da predloženi opseg kontakata djeteta s udomiteljskom obitelji predstavlja minimalni okvir za očuvanje emocionalno značajnog odnosa koji je mal.M. tijekom proteklih godina razvio s udomiteljima. Pri tome je istaknuto od vještaka da ništa ne priječi teti djeteta da ukoliko procijeni da je to u djetetovom interesu,da u dogovoru s udomiteljima omogućava i češće susrete te dodatne oblike kontakta izvan onih formalno određenih sudskom odlukom. S obzirom na dosadašnju suradnju i međusobno uvažavanje između tete djeteta i  udomiteljske obitelji, iz nalaza i mišljenja vještaka proizlazi da se može očekivati da će se budući kontakti organizirati fleksibilno i prvenstveno u skladu s emocionalnim potrebama i dobrobiti djeteta. Kad je tome tako, sud ističe da je onda navedeno imao u vidu kao stručno mišljenje.

	44. Dalje je utvrđeno da su predmetni vještaci mišljenja da je u najboljem interesu djeteta da osobne odnose s ocem održava za vrijeme boravka djeteta kod tete i to svaku subotu i svaku nedjelju najduže 5 sati, a tijekom radnog tjedna svakoga radnog dana najduže dva sata, ovisno o radnim obvezama oca.

	45. Dalje je utvrđeno da se vještvom predlaže, a radi očuvanja kontinuiteta odnosa djeteta s ocem te osiguravanja praktične provedivosti kontakata, da u situacijama kada teta iz opravdanih razloga nije u mogućnosti osobno preuzeti ili vratiti dijete, navedene radnje može obaviti otac djeteta jer takvo rješenje omogućava održavanje djetetovih važnih obiteljskih odnosa, a istodobno ne dovodi u pitanje činjenicu da svakodnevnu skrb i odgovornost za dijete preuzima teta N. M..

	46. Predloženik ad.2 i umješačica N. M. su se po punomoćniku sudu izjasnili  da su suglasni s nalazom i mišljenjem vještaka i predložili sudu da donese odluku sukladno prijedlogu vještaka. I posebna skrbnica mal.djeteta se sudu na istom ročištu od ……...izjasnila da je suglasna s nalazom i mišljenjem sudskih vještaka i predlaže donijeti odluku sukladno istom. Kako se HZSR PU S. sudu to tog ročišta još nije bio izjasnio u odnosu na nalaz i mišljenje vještaka , tj. nije istakao prigovore, sud je tražio od predlagatelja  da onda zavod postavi konačan prijedlog načina i vremena ostvarivanja osobnih odnosa majke s mal.M. u okolnostima povjere mal.djeteta teti N. M. H. P. S. je potom sudu dostavio izviješće stručnog tima od  01.rujna 2026. u kojem u odnosu na nalaz i mišljenje sudskih vještaka koji  predlažu postupnu prilagodbu mal. djeteta na zajednički život s tetom N. M., stručni tim Zavoda pak drži kako je u najboljem interesu djeteta da učestalije konzumira osobne odnose s tetom po ocu, a na način da svakog mjeseca dva vikenda od petka do nedjelje odlazi kod tete, te da tijekom zimskih i proljetnih praznika provede tjedan dana u kontinuitetu kod tete po ocu N. M., a da tijekom ljeta kod tete provede u srpnja i kolovozu po petnaest dana. U odnosu na stanovanje djeteta, stručni tim  zavoda je mišljenja da je u najboljem interesu mal. M. da na svakodnevnu skrb i nadalje bude povjeren udomiteljskoj obitelji M. D., a uz viđanja s tetom po ocu i obitelji po ocu na prethodno navedeni način, jer je mal.M. već od svoje veoma niske kronološke dobi, a za vrijeme rane razvojne faze u kojoj je dijete razvijalo privrženost te stvaralo svoj vlastiti identitet uz uspostavljenje bliskih i emocionalno prisnih veza s članovima udomiteljske obitelji, na svakodnevnu skrb povjeren navedenoj udomiteljskoj obitelji i da mal. M. od dolaska u udomiteljsku obitelj redovito ostvaruje osobne odnose s majkom, ocem te drugim bliskim članovima obitelji po majci i ocu te su imenovanom od početka definirane relacije odnosa sa svim članovima prisutnim u njegovom životu. Zbog prethodno navedenog stručni tim Zavoda je mišljenja da je važna konzistentnost i struktura u djetetovom životu uz aktivnu participaciju roditelja, tete po ocu i drugih bliskih članova obitelji u njegovo životu, a poradi očuvanja i održavanja bioloških veza. U odnosu na konstatacije vještaka da postoji potencijalni rizik od utjecaja oca djeteta na tetu djeteta  N., a u vidu postavljanja granica bratu te vršenja pritiska oca djeteta na tetu, stručni tim zavoda smatra da to potvrđuje stavove stručnog tima Zavoda iz njihova mišljenja izrađenog u kolovozu 2025. g te stručni tim i dalje drži kako od navedenog potencijalno postoji veliki rizik te da sve relevantne pretpostavke prikupljene tijekom postupka procjene obitelji nije opravdano zanemariti. Drže da zanemarivanje svih utvrđenih relevantnih činjenica otvara mogućnost potencijalnog rizika za djetetovu budućnost u vidu njegovog emocionalnog i psiho — fizičkog razvoja. Drže i da bi odvajanje djeteta od bliskih osoba tj. udomiteljima s kojima svakodnevno stanuje već nekoliko godina te s kojima je razvio odnos privrženosti i bliskosti, kod istog potencijalno moglo dovesti do prekida ravnoteže u njegovom svakodnevnom funkcioniranju i emocionalnom razvoju koji je u njegovoj trenutnoj životnoj dobi veoma značajan. Ističu i da bi za održavanje djetetovog pravilnog rasta i razvoja također bilo bitno redovito održavanje osobnih odnosa sa članovima biološke obitelji kao i zadržavanje sadašnjeg stanja u kojem adekvatno funkcionira i napreduje. Ističu da sve prethodno navedeno omogućava djetetu život u cjelovitoj obitelji te zadržavanje svog biološkog identiteta. 
	47. Nastavno svemu, sud je utvrdio da stručni tim HZSR PU S. ostaje pri svom prijedlogu iz kolovoza 2025. g te smatra da je u najboljem interesu mal. M. M. da i dalje na svakodnevnu skrb bude povjereno udomiteljskoj obitelji M. D. te da učestalije konzumira osobne odnose s tetom po ocu, a na način da svakog mjeseca dva vikenda od petka do nedjelje odlazi kod tete, da tijekom zimskih i proljetnih praznika provede tjedan dana u kontinuitetu kod tete i da tijekom ljeta kod tete provede u srpnju i kolovozu po petnaest dana.
	48. Nadalje, sud je na ročištu od 16.rujna 2026. utvrdio iz očitovanja majke djeteta, ovdje predloženice ad.1, da se ista slaže s time da mal.M. ide u obitelj tete N. M. i da ako bi sudska odluka bila da se malM. povjeri teti N., da onda ona kao majka predlaže da osobni odnosi nje kao majke sa mal.M. budu prema dogovoru nje i tete djeteta, N. M.. Sud je utvrdio da se s takvim prijedlogom  majke djeteta slaže i teta N. M. jer se tako izjasnila na ročištu.
49. Predloženica ad4 je i na raspravi od …….. navela sudu da ostaje pri svojim navodima s ranijeg ročišta u odnosu na nalaz i mišljenje vještaka. 
	50. Posebna skrbnica mal.djeteta se sudu na raspravi od …….. očitovala da je u ovakvim postupcima cilj, ukoliko je to moguće i ukoliko se promijene okolnosti, vratiti mal. dijete u obitelj ili barem u krug biološke obitelji ako se utvrdi da za navedeno ima predispozicija, odnosno da je isto u interesu mal. djeteta, dalje navodeći da kako se u ovom postupku uključila biološka obitelj u smislu tete mal. djeteta koja je iskazala interes da preuzme brigu o istom, to da je posebna skrbnica mal.djeteta suglasna sa nalazom i mišljenjem sudskih vještaka, pa je dalje navela da iz nalaza i mišljenja vještaka proizlazi da bi narednu godinu dana od donošenja predmetne mjere mal. dijete bilo povjereno  na brigu i skrb dosadašnjoj udomiteljici , dok bi se uveli osobni odnosi mal. djeteta s tetom po ocu po ritmu kako su naveli vještaci te posebna skrbnica smatra da je navedeno pokušaj da se eventualno mal. dijete vrati u svoju biološku obitelj ako se u sljedeću godinu dana pokaže da bi to bio interes djeteta. Slijedom  navedenog, posebna skrbnica nije suglasna s prijedlogom nadležnog HZSR PU S. u odnosu na ostvarivanje osobnih odnosa mal. djeteta sa tetom po ocu jer drži da bi prijedlog vještaka bio svrsishodniji, efikasniji te bi eventualno polučio bolje rezultate pa bi se istekom predmetne mjere moglo evaluirati je li interes mal. djeteta da ga se u budućnosti povjeri eventualno na skrb teti po ocu. Slijedom navedenog predlaže da se odluka donese sukladno mišljenju vještaka. 

	51. Nakon ovako provedenog postupka, sud je prihvatio u cijelosti nalaz, mišljenje i prijedlog predmetnih sudskih vještaka dr.S. B. spec.psihijatra i mr.D. D. spec.kliničke psihologije jer u konačnici u odnosu na mišljenje stručnog tima HZSR PU S. smatra da je stručnije, cjelovitije, argumentiranije i da je dano u najboljem interesu mal.M. te stoga naprijed navedena utvrđenja predmetnih sudskih vještakinja predstavljaju utvrđenja suda. Posljedično tome, proizlazi osnovanim prijedlog područnog ureda predlagatelja da se predmetnom ocu, ovdje predloženiku ad.2. u odnosu na njegovo mal.dijete M. M. izreče mjera oduzimanja mu prava na stanovanje sa mal.djetetom pa je tako i odlučeno točkom I izreke ovog rješenja jer je i predmetnim vještačenjem istog po sudskim vještacima spec.psihijatru i mr.psihologu spec.kliničke psihologije utvrđeno da su kod predmetnog oca prisutne određene teškoće u području socijalnog funkcioniranja, da ukupno gledano, nalazi opisuju osobu očuvanog kontakta sa stvarnošću, toplog afektivnog izražavanja i zadovoljavajućih sposobnosti planiranja, koja trenutačno funkcionira pod opterećenjem životnih okolnosti, ali bez pokazatelja ozbiljnije psihopatologije ili izraženih poremećaja ponašanja , da psihologijsko vještačenje sugerira da, iako raspolaže određenim roditeljskim potencijalima, njegove sposobnosti samostalnog i dugoročno stabilnog nošenja sa složenim roditeljskim zahtjevima mogu biti ograničene osobito u situacijama povećanog stresa ili emocionalnog opterećenja te da u cjelini gledano, nalazi upućuju na to da otac trenutno pokazuje kapacitete za održavanje emocionalno značajnog odnosa s djetetom i za sudjelovanje u njegovom odgoju, no ne pružaju dovoljno uporišta za zaključak da raspolaže stabilnim i dostatnim roditeljskim kapacitetima za potpuno samostalno preuzimanje svakodnevne skrbi o djetetu bez značajnije podrške i nadzora sustava. Sud temeljem prednjeg zaključuje i utvrđuje da dakle još nisu ispunjene pretpostavke za povratak mal.M. ocu u obitelj  odnosno da su time ispunjene pretpostavke  iz čl.155.Obiteljskog zakona za donošenjem rješenja o oduzimanju ocu prava na stanovanje sa djetetom jer bi se povratkom mal.djeteta ocu u obitelj negativno odrazio  na život, zdravlje i dobrobit djeteta. Stoga je odlučeno kao u točki I izreke ovog rješenja. 

	52. Nastavno odluci suda iz točke I izreke ovog rješenja, sud mora temeljem čl.157.st.1.Obz-a odlučiti o povjeri mal.M. na smještaj i svakodnevnu skrb i ostvarivanju osobnih odnosa roditelja s mal.djetetom. Što se odluke sud o povjeri mal.djeteta na smještaj i svakodnevnu skrb, sud je i u tom dijelu prihvatio nalaz, mišljenje i prijedlog predmetnih sudskih vještaka jer je sud ocijenio da su vještaci cijenili sve aspekte potrebne za stručno mišljenje i sud je vrednujući i analizirajući nalaz i mišljenje vještaka s jedne strane i s druge strane mišljenje stručnog tima zavoda prosudio i utvrdio da valja u konačnici prihvatiti nalaz i mišljenje sudskih vještaka da bi povjeravanje mal.M. na smještaj i svakodnevnu skrb  teti N. M. bilo rješenje koje bi  bilo najviše usmjereno na  dugoročnu stabilnost, sigurnost i dobrobit mal.M. , a i vještaci su argumentirano otklonili pretpostavke stručnog tima zavoda sa teta N. neće moći postaviti granice svom bratu, ovdje predloženiku ad.2 ili da će on sigurno manipulirati situacijom na način kako to stručni tim zavoda predviđa. Sud je dakle prihvatio mišljenje predmetnih sudskih vještaka o povjeri mal.djeteta na svakodnevnu skrb i smještaj teti N. imajući pri tome i vještačenjem utvrđenu emocionalnu privrženost i povezanost mal.M. i tete prilikom opservacije od strane vještaka psihologa,te je sud imao u vidu da treba težiti spajanju biološke obitelji te i da je vještačenjem utvrđeno za tetu da joj nisu utvrđene teže duševne smetnje, niti privremena duševna poremećenost, da se njeno intelektualno funkcioniranje doima u gornjim granicama prosjeka, da nije ovisnica o alkoholu niti o bilo kakvim drugim psihoaktivnim supstancijama, da je njenim psihologijskim vještačenjem utvrđeno da tijekom procjene pokazuje stabilno psihičko funkcioniranje, uredne osobne kompetencije, odgovornost, emocionalnu toplinu te spremnost na suradnju sa stručnim službama, dalje, da psihodijagnostički nalazi ne upućuju na psihopatološke smetnje koje bi ograničavale njezinu sposobnost skrbi o djetetu te i da je iskazala realistične planove vezane uz organizaciju svakodnevnog života djeteta, obrazovanja, zdravstvene skrbi i slobodnog vremena te spremnost poštivanja stručnih preporuka i sudskih odluka. Kao i vještaci tako je i sud cijenio kao pozitivno i posebno značajno to da je teta tijekom procjene dosljedno iskazivala spremnost podržavati i održavati djetetove odnose s oba roditelja te udomiteljskom obitelji. Nastavno svemu utvrđenom i obrazloženom odlučeno je o tome da se mal.dijete povjeri na svakodnevnu skrb i smještaj teti N. M. točkom II izreke ovog rješenja, ali rukovodeći se najboljim interesom i u svrhu dobrobiti mal. M. M. koji je s druge strane, kako je to nesporno utvrđeno, emocionalno privržen i povezan s udomiteljskom obitelji dosadašnje udomiteljice M. D., to je onda sud prihvatio kao stručan prijedlog vještaka da se život mal.M. u tete N. M. provede po načelu postupnosti i to upravo  na način kako su vještaci iznijeli sudu u pisanom nalazu i mišljenju i temeljem kojeg je sud odlučio na način kao u izreci ovog rješenja kojim je određeno kad će mal.dječak boraviti kod tete a kad kod dosadašnje udomiteljice što se može podvesti pod osobne odnose iz čl.120.st.2. Obiteljskog zakona kojim je propisano da pravo na ostvarivanje osobnih odnosa  imaju obostrano dijete i druge osobe ako su dulje vrijeme živjele u obitelji s djetetom,kroz to vrijeme brinule o djetetu i s njim imaju razvijen odnos. Upravo je to situacija između mal.M. M. i dosadašnje udomiteljice M. D. odnosno njene obitelji. Stoga je nastavno svemu utvrđenom i obrazloženom kao i pozivom na navedene odredbe Obiteljskog zakona odlučeno na način kao u točki II izreke ovog rješenja .

	53. Kako sud mjeru iz točke I izreke ovog rješenja izriče u trajanju  od godinu dana, to je onda upravo za to vrijeme donesena i odluka u točki II izreke ovog rješenja. Dakle, sud je imao u vidu da iz nalaza i  mišljenja predmetnih vještaka proizlazi da po isteku godine dana postupne prilagodbe mal.djeteta djeteta na način kao u točki II izreke ovog rješenja, je potrebno da mal.dijete i dalje ostane u kontaktu s dosadašnjom udomiteljskom obitelji M. D. na način da jedan vikend u dva mjeseca mal.dijete s njima provodi vikend od petka do nedjelje te dva tjedna u srpnju i dva tjedna u kolovozu sukladno dogovoru tete N. M. i dosadašnje udomiteljice M. D.. No sud o tome nije mogao odlučivati ovim rješenjem jer se mjera iz točke I izreke ovog rješenja izriče ocu u trajanju od godinu dana. 

	54. Nadalje, posljedično odluci suda iz točke II izreke ovog rješenja kojim se mal.dijete povjerava na svakodnevnu skrb i smještaj po modelu postupnosti teti N. uz osobne odnose mal.djeteta s dosadašnjom udomiteljicom M. D., valjalo je odbiti kao neosnovan prijedlog HZSR PU S. da se sudskim rješenjem mal.M. opet povjeri na svakodnevnu skrb i smještaj istoj udomiteljici. Stoga je odlučeno kao u točki III izreke ovog rješenja. 

	55. Nastavno odlukama iz točke I i II izreke ovog rješenja, u novim okolnostima povjere mal.djeteta na svakodnevnu skrb i smještaj teti , valjalo je odlučiti o osobnim odnosima oca i majke sa mal.sinom M., pozivom na odredbu čl.157.st.1. Obz-a Stoga je sud nastavno prihvaćenom kao osnovanom prijedlogu sudskih vještaka B. i D. , s kojim su suglasni i otac i teta, odlučio da će se osobni odnosi u vidu susreta i druženja između oca i mal.djeteta održavati za vrijeme boravka mal.djeteta kod tete N. M. i to svaku subotu i svaku nedjelju najduže 5 sati, a tijekom radnog tjedna svakoga radnog dana najduže dva sata, ovisno o radnim obvezama oca (točka IV izreke rješenja) O osobnim odnosima majke sa mal.djetetom je odlučeno točkom V izreke rješenja, dakle da će se održavati prema dogovoru tete djeteta, N. M. i majke mal.djeteta, I. M.. Upravo tako su se sporazumjele na ročištu od ………. a prigovora takvom sporazumu nije bilo od strane drugih stranaka u postupku. 

	56. Sud je tijekom ovog postupka posebno vodio računa i odredio ovu mjeru kojom se najmanje ograničava pravo roditelja na ostvarivanje skrbi o djetetu a i ovom mjerom su zaštićena prava i dobrobit mal. djeteta M. M. sukladno čl. 128. ObZ-a.

	57. Člankom 158.st.1. Obiteljskog zakona je propisano da se mjera oduzimanja prava na stanovanje sa mal. djetetom i povjeravanje svakodnevne skrbi o mal. djetetu drugoj osobi, udomiteljskoj obitelji ili ustanovi socijalne skrbi određuje u trajanju do godine dana. Pozivom na tu zakonsku odredbu sud je odlučio o trajanju ove mjere u odnosu na predloženika ad.2.

	58. Za slučaj nastupa bitno pozitivno promijenjenih okolnosti u narednom razdoblju na strani roditelja, sud može u novom izvanparničnom postupku na prijedlog djeteta, roditelja ili Hrvatskog zavoda za socijalni rad ukinuti mjeru oduzimanja roditeljima prava na stanovanje sa mal.djetetom i prije isteka vremena na koje je mjera određena, ako prema izviješću Hrvatskog zavoda za socijalni rad prestanu postojati razlozi zbog kojih je ta mjera određena. Tako je propisano člankom 158.st.4. Obiteljskog zakona. 

	59. Predloženik ad.2 se upoznaje s time da on i dalje ima sva prava i dužnosti u vezi s ostvarivanjem roditeljske skrbi o mal. djetetu  mal.sinu M. osim prava po izrečenoj mjeri te sud naglašava da su roditelji dužni osigurati uvjete za povratak djeteta u obitelj, sve sukladno odredbi čl. 162. ObZ-a. Upoznaje se i sa time da se mjera oduzimanja prava na stanovanje s djetetom i povjeravanje svakodnevne skrbi o djetetu drugoj osobi, ustanovi socijalne skrbi ili udomiteljskoj obitelji može izreći najviše dva puta sukladno odredbi čl. 158. st. 1. i 2. ObZ-a, a nakon toga može iznimno trajati do pravomoćnog okončanja sudskog postupka koji bi se eventualno pokrenuo radi nadomještanja pristanka na posvojenje djeteta odnosno postupka adi lišenja prava na roditeljsku skrb te imenovanja skrbnika. 

	60. Predlagatelj HZSR je dužan najkasnije 30 dana prije isteka vremena određene mjere podnijeti sudu završno izvješće o djetetu i roditeljima kojima je oduzeto pravo na stanovanje s djetetom, sve prema čl. 158. st. 3. ObZ-a.  

	61. Temeljem čl. 157.st.2. ObZ-a sud je naložio predloženiku ad.2. (predloženici ad.1 je to već naloženo ranijim rješenjem koje je pravomoćno u dijelu koji se odnosi na nju) da obavještavaju nadležni Hrvatski zavod za socijalni rad, Područni ured S. o svakoj promjeni adrese stanovanja. 

	62. Sud smatra da je ovo rješenje na način kao u svim točkama izreke rješenja u konačnici nakon provedenog vještačenja sukladan najboljem interesu maloljetnog M. u utvrđenim okolnostima i imajući u vidu da je pravni pojam interesa djeteta takav da je potrebno pri primjeni propisa postupati sukladno svakom pojedinom slučaju, pa je ovaj sud tako i postupio i vodio računa o tome da odredbe Konvencije Ujedinjenih naroda o pravima djeteta (točka 34. Odluke o sukcesiji, Narodne novine, Međunarodni ugovori broj 12/93, 20/97. i 13/98. –dalje: Konvencija) ukazuju da mal. djeci treba osigurati zaštitu i skrb kakva je prijeko potrebna za njihovu dobrobit, uzimajući u obzir prava i dužnosti roditelja, zakonskih skrbnika ili drugih osoba koje su za njega zakonski odgovorne (čl. 3. Konvencije). Ovo rješenje se temelji na potrebi zaštite mal. djeteta prema čl.3.Konvencije o pravima djeteta (Narodne novine-međunarodni ugovori broj 12/93 i 20/97) i ostvarenju načela prvenstvene zaštite dobrobiti i prava djece prema čl.5.st.1.Obiteljskog zakona.

	63. Temeljem čl. 489. st. 3. ObZ-a žalba protiv ovog rješenja ne odgađa njegovu ovrhu. 

	64. Zajednička punomoćnica predloženika ad.2. i umješačice na strani predloženika ad.2. je popisala u njihovo ime trošak ovog postupka tražeći time naknadu istog od ovdje predlagatelja HZSR-a . Odluku o troškovima ovog postupka sud je donio pozivom na odredbu čl.366.st.1. Obiteljskog zakona vodeći pri tome računa o svim naprijed iznijetim okolnostima slučaja odnosno ishodu spora. Dakle, sud je vodio računa o tome da se predloženik ad.2 protivio prijedlogu predlagatelja da mu se izreče mjera oduzimanja mu prava na stanovanje sa mal.sinom, ali da je sud u konačnici opet donio tako predloženu mjeru. Sud je dalje imao u vidu da je umješačica uspjela u svom prijedlogu da se mal.dijete njoj povjeri na smještaj i svakodnevnu skrb, no sud je nastavno tome što predloženik ad2) nije uspio u postupku a da teta-umješač jest, prosudio da je onda osnovano odlučiti da svaka stranka snosi svoj trošak ovog postupka. 

                                                 U Splitu, 02. studenog 2026.g. 

                                                                                                         S U D A C 

                                                                                                      DIJANA SELAK

UPUTA O PRAVNOM LIJEKU: Protiv ovog rješenja je dopuštena žalba nadležnom Županijskom sudu. Žalba se podnosi putem ovog suda u 6 primjeraka, u roku od tri dana  od dana dostave ovog rješenja.
Dostavna naredba:
-predlagatelju
-predloženici ad.1)
-punomoćnici predloženika ad2) i umješačice
-posebnoj skrbnici mal.djeteta
-predloženici ad.4 M. D.

